1 Brenhinoedd 22 (BWM) - Bible Society\n1 Brenhinoedd 22 BWM\n1A buant yn aros dair blynedd heb ryfel rhwng Syria ac Israel. 2Ac yn y drydedd flwyddyn, Jehosaffat brenin Jwda a ddaeth i waered at frenin Israel. 3A brenin Israel a ddywedodd wrth ei weision, Oni wyddoch mai eiddo ni yw Ramoth-gilead, a’n bod ni yn tewi, heb ei dwyn hi o law brenin Syria? 4Ac efe a ddywedodd wrth Jehosaffat, A ei gyda mi i ryfel i Ramoth-gilead? A Jehosaffat a ddywedodd wrth frenin Israel, Yr ydwyf fi fel tithau, fy mhobl i fel dy bobl dithau, fy meirch i fel dy feirch dithau. 5Jehosaffat hefyd a ddywedodd wrth frenin Israel, Ymgynghora, atolwg, heddiw â gair yr ARGLWYDD. 6Yna brenin Israel a gasglodd y proffwydi, ynghylch pedwar cant o wŷr, ac a ddywedodd wrthynt, A af fi yn erbyn Ramoth-gilead i ryfel, neu a beidiaf fi? Dywedasant hwythau, Dos i fyny; canys yr ARGLWYDD a’i dyry hi yn llaw y brenin. 7A Jehosaffat a ddywedodd, Onid oes yma un proffwyd i’r ARGLWYDD mwyach, fel yr ymgynghorem ag ef? 8A brenin Israel a ddywedodd wrth Jehosaffat, Y mae eto un gŵr trwy yr hwn y gallem ymgynghori â’r ARGLWYDD: eithr cas yw gennyf fi ef; canys ni phroffwyda efe i mi ddaioni, namyn drygioni; Michea mab Jimla yw efe. A dywedodd Jehosaffat, Na ddyweded y brenin felly. 9Yna brenin Israel a alwodd ar un o’i ystafellyddion, ac a ddywedodd, Prysura yma Michea mab Jimla. 10A brenin Israel a Jehosaffat brenin Jwda oeddynt yn eistedd bob un ar ei deyrngadair, wedi gwisgo eu brenhinol wisgoedd, mewn llannerch wrth ddrws porth Samaria; a’r holl broffwydi oedd yn proffwydo ger eu bron hwynt. 11A Sedeceia mab Cenaana a wnaeth iddo gyrn heyrn; ac efe a ddywedodd, Fel hyn y dywedodd yr ARGLWYDD, A’r rhai hyn y corni di y Syriaid, nes i ti eu difa hwynt. 12A’r holl broffwydi oedd yn proffwydo fel hyn, gan ddywedyd, Dos i fyny i Ramoth-gilead, a llwydda; canys yr ARGLWYDD a’i dyry hi yn llaw y brenin. 13A’r gennad a aethai i alw Michea a lefarodd wrtho ef, gan ddywedyd, Wele yn awr eiriau y proffwydi yn unair yn dda i’r brenin: bydded, atolwg, dy air dithau fel gair un ohonynt, a dywed y gorau. 14A dywedodd Michea, Fel mai byw yr ARGLWYDD, yr hyn a ddywedo yr ARGLWYDD wrthyf, hynny a lefaraf fi.\n15Felly efe a ddaeth at y brenin. A’r brenin a ddywedodd wrtho, Michea, a awn ni i ryfel yn erbyn Ramoth-gilead, ai peidio? Dywedodd yntau wrtho, Dos i fyny, a llwydda; canys yr ARGLWYDD a’i dyry hi yn llaw y brenin. 16A’r brenin a ddywedodd wrtho, Pa sawl gwaith y’th dynghedaf di, na ddywedych wrthyf ond gwirionedd yn enw yr ARGLWYDD? 17Ac efe a ddywedodd, Gwelais holl Israel ar wasgar ar hyd y mynyddoedd, fel defaid ni byddai iddynt fugail. A dywedodd yr ARGLWYDD, Nid oes feistr arnynt hwy; dychweled pob un i’w dŷ ei hun mewn heddwch. 18A brenin Israel a ddywedodd wrth Jehosaffat, Oni ddywedais i wrthyt ti, na phroffwydai efe ddaioni i mi, eithr drygioni? 19Ac efe a ddywedodd, Clyw gan hynny air yr ARGLWYDD: Gwelais yr ARGLWYDD yn eistedd ar ei orseddfa, a holl lu’r nefoedd yn sefyll yn ei ymyl, ar ei law ddeau ac ar ei law aswy. 20A’r ARGLWYDD a ddywedodd, Pwy a dwylla Ahab, fel yr elo efe i fyny ac y syrthio yn Ramoth-gilead? Ac un a ddywedodd fel hyn, ac arall oedd yn dywedyd fel hyn. 21Ac ysbryd a ddaeth allan, ac a safodd gerbron yr ARGLWYDD, ac a ddywedodd, Myfi a’i twyllaf ef. A dywedodd yr ARGLWYDD wrtho, Pa fodd? 22Dywedodd yntau, Mi a af allan, ac a fyddaf yn ysbryd celwyddog yng ngenau ei holl broffwydi ef. Ac efe a ddywedodd, Twylli a gorchfygi ef: dos ymaith, a gwna felly. 23Ac yn awr wele, yr ARGLWYDD a roddodd ysbryd celwyddog yng ngenau dy holl broffwydi hyn; a’r ARGLWYDD a lefarodd ddrwg amdanat ti. 24Ond Sedeceia mab Cenaana a nesaodd, ac a drawodd Michea dan ei gern, ac a ddywedodd, Pa ffordd yr aeth ysbryd yr ARGLWYDD oddi wrthyf fi i ymddiddan â thydi? 25A Michea a ddywedodd, Wele, ti a gei weled y dwthwn hwnnw, pan elych di o ystafell i ystafell i ymguddio. 26A brenin Israel a ddywedodd, Cymer Michea, a dwg ef yn ei ôl at Amon tywysog y ddinas, ac at Joas mab y brenin; 27A dywed, Fel hyn y dywed y brenin; Rhowch hwn yn y carchardy, a bwydwch ef â bara cystudd ac â dwfr blinder, nes i mi ddyfod mewn heddwch. 28A dywedodd Michea, Os gan ddychwelyd y dychweli di mewn heddwch, ni lefarodd yr ARGLWYDD ynof fi. Dywedodd hefyd, Gwrandewch hyn yr holl bobl. 29Felly brenin Israel a Jehosaffat brenin Jwda a aethant i fyny i Ramoth-gilead. 30A brenin Israel a ddywedodd wrth Jehosaffat, Mi a newidiaf fy nillad, ac a af i’r rhyfel; ond gwisg di dy ddillad dy hun. A brenin Israel a newidiodd ei ddillad, ac a aeth i’r rhyfel. 31A brenin Syria a orchmynasai i dywysogion y cerbydau oedd ganddo, sef deuddeg ar hugain, gan ddywedyd, Nac ymleddwch â bychan nac â mawr, ond â brenin Israel yn unig. 32A phan welodd tywysogion y cerbydau Jehosaffat, hwy a ddywedasant, Diau brenin Israel yw efe. A hwy a droesant i ymladd yn ei erbyn ef: a Jehosaffat a waeddodd. 33A phan welodd tywysogion y cerbydau nad brenin Israel oedd efe, hwy a ddychwelasant oddi ar ei ôl ef. 34A rhyw ŵr a dynnodd mewn bwa ar ei amcan, ac a drawodd frenin Israel rhwng cysylltiadau y llurig; am hynny efe a ddywedodd wrth ei gerbydwr, Tro dy law, a dwg fi allan o’r fyddin; canys fe a’m clwyfwyd i. 35A’r rhyfel a gryfhaodd y dwthwn hwnnw: a’r brenin a gynhelid i fyny yn ei gerbyd yn erbyn y Syriaid; ac efe a fu farw gyda’r hwyr: a gwaed yr archoll a ffrydiodd i ganol y cerbyd. 36Ac fe aeth cyhoeddiad trwy y gwersyll ynghylch machludiad yr haul, gan ddywedyd, Eled pob un i’w ddinas, a phob un i’w wlad ei hun.\n37Felly y bu farw y brenin, ac y daeth efe i Samaria; a hwy a gladdasant y brenin yn Samaria. 38A golchwyd ei gerbyd ef yn llyn Samaria; a’r cŵn a lyfasant ei waed ef: yr arfau hefyd a olchwyd; yn ôl gair yr ARGLWYDD, yr hwn a lefarasai efe. 39A’r rhan arall o hanesion Ahab, a’r hyn oll a wnaeth efe, a’r tŷ ifori a adeiladodd efe, a’r holl ddinasoedd a adeiladodd efe, onid ydynt hwy yn ysgrifenedig yn llyfr cronicl brenhinoedd Israel? 40Felly Ahab a hunodd gyda’i dadau; ac Ahaseia ei fab a deyrnasodd yn ei le ef.\n41A Jehosaffat mab Asa a aeth yn frenin ar Jwda yn y bedwaredd flwyddyn i Ahab brenin Israel. 42Jehosaffat oedd fab pymtheng mlwydd ar hugain pan aeth efe yn frenin: a phum mlynedd ar hugain y teyrnasodd efe yn Jerwsalem. Ac enw ei fam ef oedd Asuba, merch Silhi. 43Ac efe a rodiodd yn holl ffordd Asa ei dad, ni ŵyrodd efe oddi wrthi hi, gan wneuthur yr hyn oedd uniawn yng ngolwg yr ARGLWYDD. Er hynny ni thynnwyd ymaith yr uchelfeydd; y bobl oedd eto yn offrymu ac yn arogldarthu yn yr uchelfeydd. 44A Jehosaffat a heddychodd â brenin Israel. 45A’r rhan arall o hanes Jehosaffat, a’i rymustra a wnaeth efe, a’r modd y rhyfelodd efe, onid ydynt hwy yn ysgrifenedig yn llyfr cronicl brenhinoedd Jwda? 46A’r rhan arall o’r sodomiaid a’r a adawyd yn nyddiau Asa ei dad ef, efe a’u dileodd o’r wlad. 47Yna nid oedd brenin yn Edom: ond rhaglaw oedd yn lle brenin. 48Jehosaffat a wnaeth longau môr i fyned i Offir am aur: ond nid aethant; canys y llongau a ddrylliodd yn Esion-gaber. 49Yna y dywedodd Ahaseia mab Ahab wrth Jehosaffat, Eled fy ngweision i gyda’th weision di yn y llongau: ond ni fynnai Jehosaffat.\n50A Jehosaffat a hunodd gyda’i dadau, ac a gladdwyd gyda’i dadau yn ninas Dafydd ei dad; a Jehoram ei fab a deyrnasodd yn ei le ef.\n51Ahaseia mab Ahab a aeth yn frenin ar Israel yn Samaria, yn y ddwyfed flwyddyn ar bymtheg i Jehosaffat brenin Jwda; ac a deyrnasodd ar Israel ddwy flynedd. 52Ac efe a wnaeth ddrwg yng ngolwg yr ARGLWYDD, ac a rodiodd yn ffordd ei dad, ac yn ffordd ei fam, ac yn ffordd Jeroboam mab Nebat, yr hwn a wnaeth i Israel bechu. 53Canys efe a wasanaethodd Baal, ac a ymgrymodd iddo, ac a ddigiodd ARGLWYDD DDUW Israel, yn ôl yr hyn oll a wnaethai ei dad.


'Argyfwng' y gwasanaeth iechyd meddwl i blant a phobl ifanc - BBC Cymru Fyw\n'Argyfwng' y gwasanaeth iechyd meddwl i blant a phobl ifanc\ndisgrifiad o’r llunMae rhai plant a phobl ifanc wedi bod yn cael eu rhoi, yn amhriodol, ar wardiau iechyd meddwl i oedolion, yn ôl adroddiad gan Arolygiaeth Gofal Iechyd Cymru\nMae arbenigwyr wedi dweud wrth BBC Cymru fod y gwasanaeth ar gyfer plant a phobol ifanc sydd â phroblemau iechyd meddwl yng Nghymru mewn argyfwng.\nYm mis Rhagfyr, cyhoeddwydd adroddiad gan Arolygiaeth Gofal Iechyd Cymru a Swyddfa Archwilio Cymru oedd yn dweud fod rhai plant a phobol ifanc yn cael eu rhoi ar wardiau iechyd meddwl i oedolion - a nad oedd hynny'n briodol.\nMae Dr Elspeth Webb, arbenigwr ar iechyd plant ym Mhrifysgol Caerdydd, yn dweud bod pobl dda iawn yn gweithio yn y Gwasanaethau Iechyd Meddwl Plant a'r Glasoed (CAMHS) ond eu bod yn ddioddef o ddiffyg adnoddau, gyda llai na hanner y staff sy'n cael ei argymell gan ganllawiau.\nMae Llywodraeth Cymru wedi gwadu'r honiadau bod y gwasanaeth mewn argyfwng, ond yn cydnabod fod problem efo'r rhestrau aros.\nDywedodd Dr Webb y byddai gwario arian rwan ar CAMHS yn arbed problemau cymdeithasol mwy yn y dyfodol.\nYn cefnogi ei barn, mae'r Dr Mair Edwards, sy'n seicolegydd clinigol yn y gogledd, sy'n trin plant yn breifat.\nYn ystod y flwyddyn ddiwethaf, dywedodd, mae llif cyson o rieni wedi bod yn cysylltu â hi, yn bryderus bod eu plant yn treulio gormod o amser ar y rhestrau aros i gael triniaeth, tra bod eu cyflwr yn gwaethygu.\nPryderon yn 2009 heb eu datrys o hyd\nRoedd adroddiad mis Rhagfyr gan Arolygiaeth Gofal Iechyd Cymru a Swyddfa Archwilio Cymru yn dweud nad oedd pryderon ynglŷn â diogelwch, gafodd eu codi yn 2009, wedi cael eu trin.\nYn ôl yr adroddiad, mae pobl broffesiynol ym maes iechyd yn methu rhannu gwybodaeth ac ymateb i'w cyfrifoldebau i amddiffyn.\nRoedd yr adroddiad hefyd yn codi pryderon am gleifion oedd yn cael eu rhyddhau o'u triniaeth.\nLlywodraeth Cymru oedd y llywodraeth gyntaf yn y Deyrnas Unedig i gael strategaeth genedlaethol ar gyfer gwasanaeth iechyd meddwl plant a phobl ifanc, a hynny yn 2001.\nMae wedi cyflwyno sawl cynllun, fframweithiau a chyfraith ers hynny.\nGwasanaeth heb wella'n ymarferol\nFodd bynnag, mae Elin Jones, cadeirydd elusen Hafal, sy'n cynrychioli pobl gyda salwch meddwl difrifol ar draws Cymru, yn dweud nad ydi'r gwasanaeth i bobl ifanc wedi gwella'n sylweddol dros yr 20 mlynedd ddiwethaf.\n"Mae system ddeddfu dda iawn gyda ni... ond mae angen newid y ffordd mae pobl yn gweithio, fel mae nhw'n gweithredu'r polisiau yna."\n"Dydy pethau ddim wedi gwella yn ymarferol. Mae angen newid agweddau cymdeithas ond hefyd agweddau tuag at gydweithredu - efo gweithwyr iechyd a gweithwyr cymdeithasol. Dylai'r claf fod yn ganolog i'r gyfundrefn a'r help sydd ar gael."\nMae Elin Jones yn teimlo bod angen gwell cydweithio a chynllunio er mwyn bod yn barod am achosion a sichrau nad oes cleifion ifanc yn cael eu rhoi ar wardiau amhriodol neu mewn carchardai dros nos.\n"Yn achos pobl ifanc fydd yn mynd yn dost yn sydyn ac yn ddifriol wael... yn aml iawn, yr unig llefydd diogel yw llefydd diogel sydd yn gwbl amhriodol megis celloedd mewn gorsafoedd yr heddlu neu wardiau ysbytai oedolion fel rheol. Mae hynny yn codi oherwydd bod crisis yn digwydd.\n"Os nag y'n ni yn cynllunio ymlaen ac yn cydweithredu, y'n ni ddim yn mynd i fod gyda'r adnoddau i gwrdd â'r angen pan mae'r angen yn codi, ac o ganlyniad ry'n ni'n gorfod ffeindio rhywle.\n"Ry'n ni'n ymladd tân trwy'r amser, yn lle paratoi ar gyfer yr hyn ry'n ni'n gwybod sydd yn debyg o ddigwydd, sef tân rhywbryd."\nLlywodraeth wedi cynyddu cyllid CAMHS\nMewn datganiad, dywedodd Llywodraeth Cymru eu bod "wedi cynyddu'r nawdd ar gyfer gwasanaethau CAMHS yng Nghymru - ym mis Hydref, roedd y gweinidog iechyd wedi cyhoeddi bod £250,000 ychwanegol ar gael yn flynyddol, er mwyn sicrhau gofal i fwy o bobl ifanc yng Nghymru, a lleihau'r angen am leoliadau y tu-allan-i'r-dalgylch.\n"Mae'r gweinidog hefyd wedi bod yn glir y dylai'r arbedion o leihau lleoliadau allan-o-ddalgylch gael eu hail-fuddsoddi mewn gwasanaethau iechyd meddwl arbenigol i blant a phobl ifanc.\n"Mae'r Gorchymyn Mesur Iechyd Meddwl (Cymru), ddaeth i rym yn 2012, yn caniatau i dipyn mwy o gleifion gael eu gweld o fewn gofal sylfaenol, gan olygu bod gwasanaethau CAMHS yn gallu canolbwyntio ar drin yr achosion mwyaf dwys. Fe gafodd £3.5m ei fuddsoddi yn y gwasanaeth newydd hwn ac mae dros 30,000 o bobl wedi cael eu hasesu, hyd at Ragfyr 2013."\nMae Pwyllgor Plant a Phobl Ifanc y Cynulliad yn ymchwilio i'r gwasanaethau ar hyn o bryd, ac mae disgwyl iddyn nhw ymateb yn y misoedd nesaf.\nYn ôl Elin Jones, Cadeirydd Hafal, "Mae'n galonogol bod y llywodraeth wedi amddiffyn yr arian... Ond dy'n ni ddim yn gwybod sut mae'r arian yn cael ei wario yn aml iawn. Mae hwnna yn ofid i fi. Felly, wy'n meddwl bod angen llawer iawn mwy o dryloywder ynglyn â gwariant yr arian sy'n cael ei neilltuo ar gyfer afiechyd meddwl."


BBC - Y Glannau - Taith Patagonia\nGethin Hughes yn disgrifio uchafbwyntiau ei daith 'bythgofiadwy' i Batagonia.\nAr fore Sadwrn, Hydref 16eg, am 1.30 y bore, pan oedd pawb call yn cysgu, roeddwn i ar fy ffordd i Gorwen. Roedd y tywydd yn ddiflas iawn, yn oer a niwlog, ond roeddwn i'n teimlo'n gyffrous dros ben.\nRoeddwn i, o'r diwedd, ar fy ffordd i Batagonia.\nAlldaith oedd hon oedd wedi cael ei threfnu ar y cyd rhwng Mentrau Iaith y Gogledd a'r Urdd.\nRoedd y daith yn hir a diflas drwyddi draw, mynd o Gorwen i Lundain, i Fadrid, i Buenos Aires, cyn cyrraedd o'r diwedd Esquel yn yr Ariannin. Fodd bynnag, roedd yr hyn oedd yn fy aros werth bob cam o'r daith.\nDyma rai o'r uchafbwyntiau.\nMae'n rhaid i mi yn gyntaf sôn am y bwyd. Dydw i erioed wedi blasu bwyd mor dda yn fy nydd. Roedd y stec yn ardderchog. Roedd yr asado, math o farbeciw lle mae oen cyfan yn cael ei rostio'n araf, yn fendigedig. Wedyn dyna'r pitxa, yr empanadas a'r te yn nhŷ te nain Maggie... Yn sicr, wnei di ddim llwgu!\nWedyn, rhaid sôn am y bobl. Roedd pawb ymhobman yn glen ac yn groesawgar. Cawsom gyfarfod teulu'r Green ar eu fferm, y plant yn ysgol Trevelin ac ysgol yr Hendre, y myfyrwyr yng Ngholeg Camwy, plant difreintiedig mewn canolfan elusennol a chynulleidfaoedd brwd mewn cyngherddau ac yn Eisteddfod Chubut. Roedd pawb yn falch o'n gweld.\nRoedd gweld yr 'orcas', y morfilod byd enwog ym Mhenrhyd Valdes yn dod at lan y traeth yn brofiad dramatig, ond braidd yn frawychus!\nRoedd teithio ar ganopi, math o weiren oedd yn mynd â chi ar daith mewn cylch i weld rhan o fynyddoedd yr Andes hyd yn oed yn fwy dramatig ac yn gyrru ias i lawr fy nghefn!\nProfiad arall newydd i mi oedd cymryd rhan mewn gweithdy clocsio a pheth da oedd cael peintio wal yn ysgolion Trevelin a'r Hendre ac ysgol feithrin y Gaiman.\nDoeddwn i heb ganu mewn côr ers pan oeddwn i'n ddisgybl yn Ysgol Twm o'r Nant, ond ar y daith cefais gyfle i ganu mewn cyngherddau yn ogystal ag Eisteddfod Chubut. A dweud y gwir, cafodd ein côr ni'r wobr gyntaf yng nghystadleuaeth y côr a'r ail wobr gyda'r côr gwerin.\nRoedd yna un profiad arall oedd yn arbennig iawn i mi'n bersonol a hynny oedd cael cyflwyno rhodd o bum can punt i Ysgol yr Hendre, Trelew, ar ran Ysgol Glan Clwyd, fy ysgol i. A braf oedd cael cyflwyno'r siec a llythyr gan Mr Rees i brifathrawes Ysgol yr Hendre.\nAeth pythefnos heibio fel y gwynt. Hoffwn ddiolch i'r staff aeth â ni, Guto, Elliw, Gerallt ac Alys a hefyd staff Menter Iaith Patagonia, Hywel a Lois. Diolch hefyd i bawb wnaeth fy nghefnogi drwy eu cyfraniadau ariannol. Cefais brofiad bythgofiadwy!


Coleg Gŵyr Abertawe – My Choice\nOs ydym wedi dysgu unrhyw beth o heriau 2020, pwysigrwydd addysg yw hwnnw. Dewis beth rydych am ei astudio ar ôl gadael yr ysgol yw un o’r penderfyniadau pwysicaf y byddwch yn ei wneud, a gwyddom fod darpar fyfyrwyr a’u rhieni yn seilio’r penderfyniadau hyn ar dri ffactor ac mae pob un o’r rhain yn gryfderau cydnabyddedig yn y Coleg hwn:\nDewis ac amrywiaeth y cyrsiau sydd ar gael\nAnsawdd yr addysgu a chanlyniadau ein myfyrwyr\nY cyfleoedd ar gyfer dilyniant ar ôl cwblhau’r cwrs.\nGall astudio mewn coleg mawr gynnig llawer o fanteision i bob un o’n myfyrwyr o ran dewis. Yng Ngholeg Gŵyr Abertawe mae’r rhain yn cynnwys dros 40 o bynciau Safon Uwch a 40 o bynciau galwedigaethol ar amryw o lefelau. Ond nid yw’r maint mwy hwn yn golygu ein bod yn cyfaddawdu ar ansawdd ein cyrsiau na’r profiadau y mae ein myfyrwyr yn eu mwynhau, ac mae maint dosbarthiadau yn parhau i gydfynd â’r cyfartaledd cenedlaethol.\nMae’r maint mwy hefyd yn golygu bod mwy o gyfleoedd i symud ymlaen p’un ai i brifysgol flaenllaw, prentisiaeth, gyrfa neu hyd yn oed symud ymlaen i gwrs lefel uwch yn y Coleg – ac wrth wneud hynny gallwch ddilyn y miloedd o fyfyrwyr sydd wedi dilyn yr holl lwybrau hyn o’ch blaen.\nGallwch fod yn sicr am ansawdd yng Ngholeg Gŵyr Abertawe. Mae gennym un o’r enwau gorau yng Nghymru am safon uchel y dysgu a’r addysgu – nid yn unig ar gyfer cyrsiau Safon Uwch ond ar draws ein darpariaeth alwedigaethol hefyd, ac mae cyflawniadau ein myfyrwyr heb eu hail.\nYn 2020, roedd dros 1,000 o’n myfyrwyr wedi symud ymlaen i’r brifysgol gyda dim llai nag 11 myfyriwr yn symud ymlaen i Rydychen neu Gaergrawnt. Ond roedd myfyrwyr galwedigaethol y llynedd yr un morllwyddiannus gyda dim llai na 15 o fyfyrwyr – ar draws 12 maes galwedigaethol gwahanol – yn ennill aur yng nghystadleuaeth ragbrofol Sgiliau’r DU yn ddiweddar. Mae gennym hefyd bum myfyriwr yng ngharfan y DU ar gyfer y gystadleuaeth WorldSkills sydd ar ddod yn Shanghai.\nEin nod yw helpu ein holl fyfyrwyr i gyflawni eu potensial unigol. A dyma lle mae Gwarant Coleg Gŵyr Abertawe yn chwarae rhan, gan sicrhau bod yr holl fyfyrwyr yn cael cymorth unigol ar un o bum llwybr dilyniant ar ôl iddynt orffen eu cwrs:\nCynnig i brifysgol yn y DU\nCwrs addas arall yn y Coleg\nPrentisiaeth sy’n gysylltiedig ag anghenion Abertawe a rhanbarth de-orllewin Cymru\nCymorth cyflogadwyedd personol i’w helpu i gael swydd\nRydym bob amser yma i’ch helpu i wneud y penderfyniadau hyn ac felly mae croeso i chi gysylltu â ni\nMark Jones Pennaeth a Phrif Weithredwr


Mae enw Aled Wyn Davies erbyn hyn yn enw adnabyddus iawn yng Nghymru a thu hwnt ac mae’n wyneb a llais cyfarwydd ar deledu a radio. Ef yw aelod newydd Tri Tenor Cymru ac mae’n falch iawn o gael rhyddhau eu cân newydd gyntaf ar yr albwm hwn. Cychwynnodd gyrfa Aled fel canwr gwerin ond ar ôl ennill y prif wobrau am ganu gwerin yn Eisteddfod Ryngwladol Llangollen, 1999, ac yn yr Eisteddfod Genedlaethol yn 2001, dechreuodd dorri ei gŵys ei hun fel tenor o’r radd flaenaf. Un o brif ragoriaethau gyrfa Aled hyd yn hyn yw’r ffaith iddo ennill yr unawd tenor deirgwaith yn olynol yn yr Eisteddfod Genedlaethol, ac yna, yn 2006, coronwyd ei ymdrechion i gyd pan gipiodd y Rhuban Glas ym Mhrifwyl Abertawe. Mae hefyd wedi cael cryn lwyddiant mewn nifer o’n heisteddfodau pwysicaf gan gynnwys “Canwr y Flwyddyn” yn Eisteddfod Ryngwladol Llangollen, 2005 a’r Rhuban Glas yng Ngŵyl Fawr Aberteifi yn 2006. Yn 2006, cafodd Aled gyfle arbennig iawn gan “Raymond Gubbay Ltd”, sydd yn hyrwyddwr cyngherddau clasurol, pan berfformiodd mewn cyngherddau o’r Last Night of the Proms gan ganu mewn rhai o brif neuaddau Lloegr fel y Symphony Hall ym Mirmingham a’r Bridgewater Hall ym Manceinion. Mae Aled wedi teithio’n gyson o amgylch y byd. Mae wedi canu ym mhrif neuaddau Seland Newydd ac Awstralia pan ymunodd â Chôr Godre’r Aran fel eu hunawdydd gwadd ar eu taith gerddorol yn 2003. Ymunodd â nhw unwaith eto yn 2007 ar eu hymweliad â Phatagonia ac aeth i Dde Affrica yn 2008 gan ganu gyda Chôr Meibion Cymry De Affrica. Mae wedi canu deirgwaith yng nghyngherddau Gŵyl Ddewi Capel Cymraeg Los Angeles ac yn ystod y blynyddoedd diwethaf mae wedi perfformio ar fordeithiau operatig a chlasurol gan ymweld â Gogledd America, y Dwyrain Pell, yr Eidal, gwledydd y Baltig a De America. Yn ddiweddar, perfformiodd yng Ngŵyl Cymru Gogledd America ddwywaith a bu’n canu yn Ontario, Canada yn ogystal ag yn Ne Iwerddon gyda Chôr Meibion Treforys. Ym mis Tachwedd, 2006, rhyddhawyd ei gryno-ddisg cyntaf, Nodau Aur fy Nghân, dan label recordio Sain. Yn ystod yr haf, 2014, derbyniodd Aled wahoddiad arbennig iawn gan Rhys Meirion ac Aled Hall i ymuno â hwy fel un o Dri Tenor Cymru ac maent yn brysur iawn yn teithio Cymru a thu hwnt yn difyrru cynulleidfaoedd. Mae Aled yn enghraifft o gryfder y diwylliant Cymraeg ar ei orau – sef dyn ifanc sy’n dal i amaethu yn ei waith bob dydd yng nghanolbarth Cymru, ond ar yr un pryd yn defnyddio’i ddawn i gyrraedd y brig ym myd canu. Pan fydd llais naturiol yn cael ei gyfuno â phersonoliaeth gynnes, mae gennych rywbeth arbennig sy’n mynd yn syth at galonnau cynulleidfaoedd. Mae’r cyfuniad unigryw hwn yn amlwg ddigon yn y canwr rhadlon o Lanbrynmair.\nDiolch yn fawr hefyd i Gôr Meibion y Rhos am y gwahoddiad i recordio gyda nhw ac am adael i mi gynnwys dwy garol Nadoligaidd o’u cryno-ddisg diweddaraf sef O Holy Night a Carol y Seren. Roedd yna un gân yr oeddwn yn ysu am ei chynnwys yn y casgliad sef y ddeuawd boblogaidd o’r enw Y Weddi. Mae canu’r trefniant hwn gyda Sara Meredydd yn ystod y blynyddoedd diwethaf yma wedi bod yn brofiad gwefreiddiol i mi a dwi mor falch fod Sara wedi cytuno i’w chanu hi gyda mi ar yr albwm hwn. Diolch i ti, Sara. Cân arall sydd erbyn hyn yn agos iawn at fy nghalon ydi Gweddi Daer gan mai Karina, fy ngwraig, sydd wedi cyfansoddi’r geiriau Cymraeg i gân Ron Block o’r enw A Living Prayer, a dwi’n siŵr y byddwch yn cytuno bod y cyfieithiad hwn yn wych. Mae fy nyled yn fawr iawn i Eirian Owen. Heb eich hyfforddiant a’ch cyngor amhrisiadwy, ni fyddwn wedi cyrraedd lle yr ydw i heddiw. Diolch i chi am eich cyfeiliant arbennig iawn ar y cryno-ddisg hwn, Eirian. Hoffem ddiolch i Karina, i fy nheulu, i fy ffrindiau ac i bawb sydd wedi fy nghefnogi fel canwr – mae eich anogaeth a’ch cefnogaeth yn cael eu gwerthfawrogi bob amser. Wrth ddymuno i chi’r gwrandawyr bob hwyl ar y gwrando, cyflwynaf y cryno-ddisg hwn i’r bobl a enwais uchod ond, yn fwy na neb, i’r ddau fach nad oedd yn bodoli y tro diwethaf i mi recordio albwm, sef fy mhlant, Aria ac Aron Wyn. Aled, Mehefin 2015\nRhifnod : Sain SCD2734


Pentref Bwyd Newydd yn ceisio creu gweledigaeth newydd i Lambed\nWedi iddi gymryd rhan mewn trafodaethau diweddar ar ddyfodol y dref, mae Prifysgol Cymru y Drindod Dewi Sant wedi nodi cyfle i adeiladu cydnerthedd economaidd a fydd yn cefnogi amcanion ‘Blaenoriaethau Economaidd Strategol ar gyfer Rhanbarth Canolbarth Cymru’ o fewn Partneriaeth Twf Canolbarth Cymru, a strategaeth economaidd Cyngor Sir Ceredigion ei hun. Mae’r cynnig yn ymwneud â chreu academi bwyd a menter wledig newydd – o’r enw Canolfan Tir Glas – ar Gampws y Brifysgol yn Llambed.\nEr mwyn hwyluso datblygiad o’r fath, mae’r Brifysgol wedi bod yn gweithio’n agos â’r mân-werthwr bwyd disgownt Aldi i ddatblygu’r cysyniad o bentref bwyd a allai gyfrannu’n sylweddol at adfywiad economaidd y dref a’r cyffiniau yn ogystal â hyrwyddo Llambed fel cyrchfan o bwys i siopwyr o bob rhan o’r rhanbarth a thu hwnt.\nByddai’r pentref bwyd yn cael ei leoli ar ran fechan o feysydd chwarae’r Brifysgol ym Mhontfaen a byddai’n cynnwys archfarchnad Aldi newydd sbon ynghyd â chlwstwr o gabannau bwyd lleol o’i hamgylch i hyrwyddo cynnyrch lleol ac annog creu microfusnesau newydd yn gysylltiedig â’r diwydiant bwyd. Byddai’r Brifysgol yn cadw gweddill y tir i’w ddefnyddio gan ei myfyrwyr a’r gymuned leol ar gyfer gweithgareddau hamdden.\nByddai’r pentref bwyd mewn sefyllfa ddelfrydol i adeiladu ar lwyddiant yr Ŵyl Fwyd flynyddol yn Llambed gan weithredu fel llwyfan i ddathlu a marchnata’r diwydiant bwyd llewyrchus sydd eisoes yn bodoli yng Ngheredigion ar lefel genedlaethol a rhyngwladol. Byddai hefyd yn creu hyd at 40 o swyddi newydd i’r ardal a fyddai’n talu cyflogau cystadleuol o fewn y diwydiant o oddeutu £9.40 yr awr o leiaf.\n‘Mae’r bartneriaeth agos rhwng y Brifysgol ac Aldi yn cynnig cyfle i ddatblygu gweledigaeth gyffrous ar gyfer Llambed a’r cyffiniau,’ meddai Emyr Jones, Pennaeth Datblygu Eiddo yn y Brifysgol. ‘Mae’n fodd o bontio campws y Brifysgol â’r gymuned gan hefyd weithredu fel catalydd ar gyfer datblygiadau pellach yn ymwneud â’r diwydiant bwyd yn y sir.’\nYchwanegodd Rob Jones, Cyfarwyddwr Eiddo Rhanbarthol Aldi,\n‘Rydyn ni’n hapus tu hwnt ein bod yn gweithio gyda Phrifysgol Cymru y Drindod Dewi Sant ac yn rhan o’i chynlluniau cyffrous i ddatblygu’r campws. Ar hyn o bryd mae cwsmeriaid yn teithio i Gaerfyrddin a thu hwnt i fanteisio ar arlwy siopau bwyd disgownt, felly bydd hyn yn welliant sylweddol o ran amserau teithio, a hefyd yn annog rhagor o bobl i aros yn lleol i siopa trwy deithiau cysylltiedig i’r pentref bwyd a siopau eraill yn y dref.\nAeth yn ei flaen i ddweud:\n‘Mae’n dal i fod yn gynnar yn y broses, fodd bynnag, rydym yn edrych ymlaen at gydweithio’n agos â'r Brifysgol i sicrhau bod buddion ein cynigion ar y cyd - megis mwy o ddewis o siopau yn lleol, nifer sylweddol o swyddi sy'n talu'n dda, a buddion economaidd y buddsoddiad hwn sy’n werth miliynau o bunnoedd – yn bwydo i mewn i weledigaeth ehangach y Brifysgol. Byddwn yn cynnal rhaglen lawn o ymgynghori cyhoeddus maes o law i ddarparu rhagor o wybodaeth a cheisio adborth lleol ar y cynlluniau.’\nFel rhan o’r datblygiad, mae’r Brifysgol yn awyddus iawn i fuddsoddi yn y pafiliwn a’r cae chwarae, gan sicrhau y byddant yn adnoddau o safon y gellid eu defnyddio gan fyfyrwyr y Brifysgol a chlybiau chwaraeon yn y gymuned.\n‘Tua 30% yn unig o’r tir fydd yn cael ei neilltuo ar gyfer y pentref bwyd,’ meddai Emyr Jones. ‘Bydd gweddill y tir ar gael i’w ddefnyddio at bwrpasau chwaraeon gyda’r pafiliwn yn cael ei uwchraddio fel y gall ddatblygu i fod yn adnodd cymunedol o bwys. Bydd ei leoliad hefyd yn ei alluogi i gefnogi gweithgarwch y pentref bwyd gydag arddangosfeydd a dosbarthiadau meistr yn cael eu cynnal yno.’\nMae mentrau Canolfan Tir Glas a’r pentref bwyd yn rhan o ymrwymiad hirdymor y Brifysgol i Lambed fel un o sefydliadau craidd y dref.\n‘Mae’r Brifysgol wedi’i hymrwymo’n llwyr i Gampws Llambed a’i gwricwlwm ym maes y Dyniaethau,’ eglurodd Gwilym Dyfri Jones, Profost y Campws. ‘Dros y degawd diwethaf mae’r Brifysgol wedi buddsoddi dros £10m yn isadeiledd y campws a bydd yn parhau i wneud hynny yng nghyswllt prosiectau penodol megis mentrau Canolfan Tir Glas a’r pentref bwyd a fydd yn caniatáu i’r campws dyfu yn y dyfodol. Er mwyn i Lambed oroesi mae’n rhaid iddi newid a manteisio ar unrhyw gyfleoedd a allai ddod i’w rhan. Nid yw’r status quo yn opsiwn.’\nYchwanegodd Gwilym Dyfri Jones:\n‘Mae’r Brifysgol yn awyddus i ymateb i rai o’r heriau y tynnwyd sylw atynt mewn cyfarfodydd diweddar. Fel sefydliad allweddol yn y dref, mae’r cynnig nid yn unig yn rhoi cyfle cyffrous i Lambed o ran marchnata a brandio, mae hefyd yn caniatáu i’r Brifysgol weithio o fewn ei chymuned, gan cydweithio â nifer o bartneriaid allweddol i adfywio’r economi leol, a sicrhau ffyniant a chydnerthedd Llambed a’r cyffiniau yn yr hirdymor. Mae’r Brifysgol yn edrych ymlaen at ddathlu daucanmlwyddiant ei sefydlu yn Llambed yn 1822 a’r cysylltiad agos rhyngddi a’r dref.’


Rôl allweddol i'r cynghorau lleol ynglŷn â gwario £2 biliwn o Undeb Ewrop yng Nghymru - CLILC\nRôl allweddol i'r cynghorau lleol ynglŷn â gwario £2 biliwn o Undeb Ewrop yng Nghymru\nDydd Mawrth, 04 Tachwedd 2014\nAc Undeb Ewrop ar fin buddsoddi £2 biliwn yng Nghymru o ganlyniad i fabwysiadu Cytundeb Partneriaeth y Deyrnas Gyfunol, bydd rôl bwysig i’r cynghorau lleol ynglŷn â hwyluso cynifer o fuddion ag y bo modd i gymunedau, cwmnïau ac amgylchedd y wlad.\nSefydlodd Llywodraeth San Steffan a Chomisiwn Ewrop Gytundeb Bartneriaeth y DG ar 29ain Hydref. Dyma’r strategaeth ar gyfer gwneud y gorau o Gronfeydd Strwythurol a Buddsoddi Undeb Ewrop ledled y Deyrnas Gyfunol dros y saith mlynedd nesaf.\nMae’r cynghorau lleol wedi cyflawni dros chwarter o raglenni ariannu blaenorol Undeb Ewrop yng Nghymru gan fuddsoddi £400 miliwn yn economi a chymunedau’r wlad er 2007.\nMae WLGA wedi gofyn i ffrydiau ariannu Undeb Ewrop gael eu cyfuno, er bod pob un o’r cynghorau lleol wedi ymrwymo i gydweithio â Llywodraeth Cymru i ofalu y bydd yr arian yn cael ei wario mor effeithiol ag y bo modd.\nMeddai’r Cynghorydd Bob Bright (Casnewydd), Llefarydd WLGA dros Faterion Ewrop:\n“Mae cynghorau lleol Cymru yn croesawu Cytundeb Partneriaeth y Deyrnas Gyfunol yn gam allweddol at gyflawni nodau rhaglenni ariannu Undeb Ewrop yn y wlad yma rhwng 2014 a 2020.\n“Mae byd llywodraeth leol yn y sefyllfa ddelfrydol i ofalu y bydd arian Undeb Ewrop mor effeithiol ag y bo modd ar lawr gwlad. Gan fod anghenion lleol yn hysbys iddyn nhw, gall y cynghorau lleol ofalu bod yr arian hanfodol yma’n cael ei wario yn y ffordd fwyaf effeithiol. Mae’n swyddogion ni wedi meithrin cryn dipyn o arbenigedd a llwyddiant wrth gynnal rhaglenni blaenorol Undeb Ewrop, a rhaid i fyd llywodraeth leol barhau i gyflawni rôl flaengar yn rhaglenni’r dyfodol.\n“Mae byd llywodraeth leol yn parhau i lunio’r paratoadau ar gyfer rhaglenni ariannu Undeb Ewrop rhwng 2014 a 2020, a byddwn ni’n parhau i fod yn bartner strategol trwy Bwyllgor Monitro Rhaglenni Cymru dros Gronfeydd Strwythurol a Buddsoddi Undeb Ewrop 2014-2020.”\nBydd 15 awdurdod lleol y gorllewin a chymoedd y deheubarth yn elwa ar gymorth lefel uchaf Undeb Ewrop a bydd saith awdurdod lleol y dwyrain yn derbyn rhywfaint o hyd rhwng 2014 a 2020. Ar gyfer ardaloedd trefol a gwledig fel ei gilydd y bydd yr arian.


Rwy’n poeni am rywun - Beth yw meddyliau am hunanladdiad? - Papyrus UK | Suicide Prevention Charity\nRwy’n poeni am rywun...\nBeth yw meddyliau am hunanladdiad?\nGall meddyliau am hunanladdiad effeithio ar unrhyw un ar unrhyw adeg. Yn aml, bydd pobl sy’n meddwl am hunanladdiad wedi profi digwyddiad llawn stres sy’n gysylltiedig â theimlad o golled. Mae gan digwyddiadau a phrofiadau wahanol ystyron ac arwyddocâd gwahanol i bob person – gall rhai pobl deimlo eu bod yn gallu ymdopi tra gall eraill gael meddyliau am hunanladdiad.\nMae yna rai pobl ifanc a allai fod yn fwy agored i brofi meddyliau am hunanladdiad gan gynnwys rheini mewn profedigaeth, pobl ifanc â phroblemau iechyd meddwl, pobl sydd wedi profi neu sy’n profi cam-drin, pobl ifanc yn y system gofal a’r rheini o gymunedau LGBTQ+. Gall hunanladdiad fod yn opsiwn i berson ifanc ailafael mewn rheolaeth o ryw fath dros ei fywyd, neu fel ffordd o ddianc rhag sefyllfa neu brofiad poenus.\nMae clywed bod person annwyl i chi, aelod o’r teulu neu ffrind yn cael teimladau am hunanladdiad yn gallu peri trallod. Cofiwch fod y teimladau hynny am hunanladdiad yn gyffredin, gydag 1 ym mhob 4 person ifanc yn profi meddyliau o hunanladdiad ar ryw bwynt. Mae bod yn agored a siarad am deimladau o hunanladdiad yn hynod o ddewr.\nMae peth help ar gael ac mae gwybod bod rhywun yn straffaglu’n rhoi cyfle i chi ei gefnogi. Y mae’n bwysig gwrando ar y person a deall y rhesymau pam fod ganddo deimladau o hunanladdiad er mwyn ei gefnogi i symud ymlaen.


Adran: CA2 (7-11 oed), Ffuglen Plant, Plant, Caerdydd\nTaith beryglus i Wersyll Caerdydd yng nghwmni Glyn, Jac, Deian a Rhodri; dilyniant i Dirgelwch Gwersyll Glan-llyn. Wedi hynt a helynt y criw ffrindiau yng Nglan-llyn y llynedd, ar daith i Wersyll Caerdydd yr â nhw nesaf, gan dynnu nyth cacwn am eu pennau unwaith yn rhagor!\nWedi helynt y criw ffrindiau Glyn, Jac, Deian a Rhodri yng Nglan-llyn y llynedd, mae eu taith ddiweddaraf i Wersyll Caerdydd yn siŵr o fod yn llawn cyffro. Mae tynnu nyth cacwn am eu pennau'n dod yn rhwydd iawn iddyn nhw. Ac mae pethau'n mynd o ddrwg i waeth unwaith eto wedi i un o brif actorion Cwmni Theatr yr Urdd ddiflannu. Tybed a fydd drygioni ganol nos y bechgyn o gymorth i'r heddlu ddatrys y dirgelwch a datgelu ambell gyfrinach arall ddigon defnyddiol ynglŷn â'r Gwersyll yng Nghanolfan y Mileniwm


Canolfan Newyddion - Lansio rhaglen hyfforddiant werdd yng Ngogledd Cymru\nLansio rhaglen hyfforddiant werdd yng Ngogledd Cymru\nBydd rhaglen hyfforddiant newydd o bwys a gefnogir gan yr UE ar gyfer proffesiynolion yn y sector amgylchedd adeiledig yn cael ei lansio yng Ngogledd Cymru y mis hwn.\nNod y rhaglen Hyfforddiant Cynaliadwyedd yn yr Amgylchedd Adeiledig yw gosod Cymru ar flaen y gad o ran arbenigedd mewn cynaliadwyedd drwy gynnig hyfforddiant hyblyg â chymhorthdal i ddatblygu gwybodaeth a sgiliau yn yr arferion cynaliadwyedd diweddaraf - yn arbennig mewn adeiladu, ynni, gwastraff a dŵr.\nCaiff cyrsiau eu cynnig i bobl sy’n byw yn un o ardaloedd Cydgyfeirio Cymru, o hydref 2013.\nCynhelir lansiad y rhaglen yng Ngogledd Cymru yn Venue Cymru yn Llandudno ar ddydd Iau 23 Mai am 5pm a bydd yn cynnwys gwybodaeth i gyflogwyr, unigolion a darparwyr hyfforddiant posibl.\n"Byddwn yn dod â’r darparwyr hyfforddiant gorau oll at ei gilydd i ddarparu hyfforddiant a fydd o fudd i fusnesau, gweithwyr, yr amgylchedd ac economi Cymru," dywedodd cyfarwyddwr y rhaglen, Dr Julie Gwilliam, o Ysgol Bensaernïaeth Cymru ym Mhrifysgol Caerdydd.\n"Bydd yr hyfforddiant ar gyfer pobl megis aseswyr a chynghorwyr ynni, penseiri, cynllunwyr, peirianwyr, timau cynnal a chadw, syrfewyr, goruchwylwyr safleoedd a llawer o swyddi cysylltiedig eraill. Rydym yn arbennig o awyddus i gynnwys menywod a phobl dros 50 sy’n gweithio mewn meysydd gwahanol yn yr amgylchedd adeiledig."\nCaiff y rhaglen ei chefnogi gan Gronfa Gymdeithasol Ewrop drwy Lywodraeth Cymru i ddarparu hyfforddiant hyd at fis Gorffennaf 2015.\n"Er y daw rhaglen Hyfforddiant Cynaliadwyedd yn yr Amgylchedd Adeiledig i ben yn 2015, rydym yn benderfynol o adael etifeddiaeth werthfawr," ychwanegodd Dr Gwilliam. "Byddwn yn gweithio gyda rhanddeiliaid allweddol sydd â chyfrifoldebau dros sgiliau yn y sectorau ynni, gwastraff, dŵr a’r amgylchedd adeiledig i greu map ffordd ar gyfer strategaeth a darpariaeth hyfforddiant dros 10 mlynedd. Bydd hyn yn rhoi adnoddau gwell i fusnesau, gweithwyr a darparwyr hyfforddiant yng Nghymru drwy’r cyrsiau y byddwn yn eu cyd-drefnu."\nMae’n bosibl bod nifer fach o leoedd ar gael o hyd ar gyfer y digwyddiad – nid oes tâl am fynychu. Ewch i’r wefan neu ffoniwch 029 2087 0990 am wybodaeth.\nDolenni cysylltiedigRhaglen Hyfforddiant Cynaliadwydd yn yr Amgylchedd Adeiledig Tweet


Cyfleoedd Swydd yn Dylan's\nYdych chi’n unigolyn deinamig sy’n awyddus i newid cyfeiriad a manteisio ar gyfle gyrfaol cyffrous yn y dyfodol? Os felly, mae gan Dylan y cyfleoedd canlynol ar gael ar hyn o bryd:\nBartender & Front of House: Llandudno\nKitchen Porter: Criccieth\nSenior Sous Chef: Menai Bridge\nApprentice Chef: Llangefni\nBydd yr ymgeisydd delfrydol yn frwdfrydig, angerddol a gyda phersonoliaeth arbennig. Mae profiad blaenorol o weithio mewn bwyty poblogaidd o safon tebyg yn hanfodol. Person allblyg a bywiog sy’n fodlon mynd yr ail filltir er mwyn gwasanaethu ein cwsmeriaid a diddordeb penodol mewn bwyd a diod lleol. Mae’r rhain yn swyddi heriol, sy’n gofyn am sgiliau cyfathrebu ardderchog a’r gallu I barhau’n ddi-gynnwrf ac yn ymroddedig mewn awyrgylch gwaith prysur a chyflym.\nMae gennym achrediad Buddsoddwyr Mewn Pobl Safon Arian ac rydym yn ragweithiol yn ein hymdrechion i hyfforddi staff a darpar reolwyr wrth eu gwaith. Byddwn yn cynnig y gefnogaeth a’r profiad angenrheidiol fel y gallwch ddatblygu eich sgiliau a dod yn abl a hyderus yn eich rôl.


Y Sialensiau yn Newid – Academi Dysgu ac Addysgu Abertawe (SALT) – Wedi'i harchifo\nHome Y Sialensiau yn Newid\nMae Alison Williams yn addysgu Ffrangeg ac eisiau annog ei myfyrwyr hi i wneud yr iaith yn rhan o’i bywydau pob dydd yn hytrach na bod yn rhywbeth sydd yn gyfyng i’r dosbarth a gwaith cartref, gan mai dyna’r ffordd i gynyddu rhuglder a ffydd mewn iaith dramor. Yn y gorffenol, mae hi wedi ceisio gofyn i fyfyrwyr i gadw dyddiadur o bethau sy’n gysylltiedig â phethau Ffrengig maent wedi gwneud, ond nad oedd hwn yn ddigon rhyngweithiol ac nad oedd yna gymhelliant iddyn nhw eu gwneud. Ar gyfer y sesiwn newydd 2016-17, fe wnaeth hi benderfynu cyflwyno gweithgaredd ‘Sialensiau’ i ddosbarthiadau wythnosol ysgrifennu a gramadeg y flwyddyn gyntaf. Mae yna nifer o sialensiau ar ddarnau o bapur mewn bag/jar/tin a bob wythnos bydd un myfyriwr yn pigo sialens (fel twb lwcus).\nEnghreifftiau o’r gweithgareddau:\nGwylio ffilm/rhaglen deledu Ffrengig ac adrodd yn ôl amdano\nDarganfod cân Ffrengig a dweud pam eich bod yn hoffi, pwy sy’n canu, pa themau sydd yn y gân\nAdrodd yn ôl am lyfr Ffrengig\nDilyn porthiant newydd sy’n gysylltiedig â Ffrangeg ar Twitter, Instagram neu Facebook\nDarllen am destun gramadeg ac adborth yn ôl am yr adnoddau wnaethoch ddefnyddio\nYr wythnos ganlynol, mae’r myfyriwr yn dweud wrth y dosbarth (yn Ffrangeg) am beth maent wedi gwneud, gan gynnwys defnyddio clipiau o YouTube neu Cyfryngau Cymdeithasol. Mae rhai myfyrwyr yn rhannu eu golygon am ffilmiau, caneuon ayyb sydd yn arwain at adolygu gramadeg. Mae’r adran yn dysgu dosbarthiadau llafar mewn grwpiau bach, mae hyn yn golygu bod pob myfyriwr yn gallu cymryd rhan/cyflwyno mewn pâr. Mae’r darlithiau o fewn yr adran yn cynnal rhan o Blackboard ar gyfer y modiwl lle maent yn cadw cofnod o’r llyfrau, ffilmiau ayyb sydd wedi cael eu cyflwyno. Mae hwn yn ddefnyddiol ar gyfer pob myfyriwr sydd ar y modiwl, gan eu bod nhw’n gallu gweld pa ddeunydd sydd werth ddefnyddio. Mae’r gweithgaredd yn cael ei ddefnyddio i roi’r siawns i fyfyrwyr arwain a chyfarwyddo ei gilydd.\nDywed Alison, “Mae angen i mi feddwl am sialensiau newydd ar gyfer y tymor nesaf – roeddwn i’n mynd i ofyn i’r myfyrwyr ysgrifennu sialensiau eu hun.” Wrth edrych yn ôl ar y sialensiau, maent yn bositif iawn. Mae Alison a’i chydweithwyr yn edrych ymlaen at weld sut fydd hwn yn effeithio ar ganlyniadau’r myfyrwyr, a hoffwn ni cyfrif werth y broses yn ffurfiol yn y dyfodol.


Efallai mai cysylltu â gwasanaeth yn eich cymuned bydd y cam defnyddiol nesaf. Mae yna sefydliadau yn cynnig gwasanaethau i chi a rhai sydd yn cynnig cyfleodd i weithio efo’r sefydliad.\nDewis Cymru yw’r lle i fynd os ydych eisiau gwybodaeth neu gyngor am eich lles iechyd meddwl – neu eisiau gwybod sut y gallwch chi helpu rhywun arall. Mae pobl yn dweud ei bod hi’n anodd i ddarganfod y gwybodaeth cywir, sydd wedi ei gyflwyno yn gywir, ar yr amser pan rydych wir angen y gwybodaeth. Mae gwêfan Dewis Cymru yn ceisio newid hyn drwy gyflwyno gwybodaeth dibynadwy o rydwaith cymorth cymdeithasol, iechyd a gwasanaethau y trydydd sector ar draws Cymru.\nMae ein tîm hefyd yn argymell yr elusen Gweithredu Dros Iechyd Meddwl Caerdydd a’r Fro - www.cavamh.org.uk - sydd yn gweithio i wella iechyd meddwl pobl o Gaerdydd a’r Fro. Mae gan yr elusen restr o’r holl wasanaethau iechyd meddwl sydd ar gael yn bresennol. Mae’r rhestr yma ar gael ar www.cavamh.org.uk/directories/mental-health-directory. Y gallwch hefyd edrych ar wêfan Galw Iechyd Cymru: www.galwiechydcymru.wales.nhs.uk.\nNid yw lles iechyd meddwl yn golygu cael gwared o broblemau seicolegol fel iselder neu phryder...\n...Mae o’n golygu cymeryd camau yn y cyfeiriad cywir\nDatblygwyd y gwasanaeth ‘Stepiau’ gan y Gwasanaeth Cynradd i Gynorthwyo Iechyd Meddwl (PMHSS) ar gyfer Caerdydd a’r Fro.\nMae Stepiau yn bennaf yn cynnig deunydd hunan-help a chysylltiadau i wasanaethau lleol ac yn gweld rhain fel y camau cyntaf i ddatblygu lles iechyd meddwl.\nMae’n bosibl i gael eich cyfeirio at PMHSS gan eich Meddyg Teulu ar gyfer asesiad gan ein tîm. Yn aml, mae dod i un o’n cyrsiau sydd ar agor i’r cyhoedd yn gam da.\nEfallai y cam nesaf bydd dod i un o’n grwpiau therapiwtig neu un o’n gwasanaethau eraill.\nY gallwn hefyd argymell lle i droi os oes angen cymorth arnoch ar frys.


80 neges • Tudalen 6 o 8 • 1 ... 3,4,5,6,7,8\ngan nicdafis » Gwe 14 Tach 2003 8:45 am\nNewt Gingrich a ddywedodd: Mae disgrifio Blair fel 'Butcher of Baghdad yn hurt\nO, ffor ffycs sêc, dyna oedd y pwynt. Y pwynt oedd am sgorio pwyntiau gan ddefnyddio iaith hurt, un-deimensiwn, plentynaidd.\nking missile a ddywedodd: These are all good points, yet none of them lead anywhere.\nNone of them are points at all.\ngan Chris Castle » Gwe 14 Tach 2003 10:06 am\nbeth yw'r broblem efo datgan enwau cyn aelodau o'r IRA?\nMae IRA wedi galw "ceasefire", dyw hynny ddim yn wir am y grwpiau "Teyrngarol". Grwp gwleidyddol (er treisiol) yw'r IRA. Grwpiaw casineb ethnic yw'r grwpiau treisiol "teyrngarol". Cofiwch y rhaglen teledu diwedda lle soniwyd swyddogion y Maze am y carhorion.\n"Wnes i wbod gwleidyddiaeth y carcharor trwy edrych ar ei gell. Mewn celloedd yr gweriniaethwyr roedd llyfrau hanes, athroniaeth, a gwleidyddiaeth. Mewn celloedd y teyrngarwyr roedd guns and ammo, playboy a'r news of the world"\nRheswm arall dwi'n fyw gefnogl i Sinn Fein nagydw i i'r Unoliaethwyr ydy'r modd wnaethon nhw gwrthod y gweithred decommissioning diweddaraf, er oedd e'n yn ôl amodau cytundeb dydd gwener y groglith.\ngan pogon_szczec » Gwe 14 Tach 2003 1:32 pm\nDwi di bod yn ymchwilio tipyn bach mwy am y Butcher's Boy.\nGwybodaeth gorau yn dod o bennod o lyfr amdano ar wefan CAIN, gan gynnwys araith bendigedig gan Ian Paisley.\nDal i fod ar Gyngor Llwyodraethu'r IRA mae e.\nDylai pawb gyda diddordeb yn y pwnc dan sylw ei ddarllen.\nhttp://cain.ulst.ac.uk/othelem/people/m ... ston01.htm\nOs oes diddordeb gyda rhywun am faint o bobl cafodd eu llofruddio ganddo (gan gynnwys 36 Pabydd) cyn iddo fynd yn Weinidog Addysg Gogledd Iwerddon, mae'r wybodaeth ar gael yma.\ngan pogon_szczec » Gwe 14 Tach 2003 8:24 pm\ngan pogon_szczec » Gwe 14 Tach 2003 8:25 pm\nMae IRA wedi galw "ceasefire", dyw hynny ddim yn wir am y grwpiau "Teyrngarol". Grwp gwleidyddol (er treisiol) yw'r IRA.\nSori Chris ond dyw hynny ddim yn wir o gwbl. Beth am lofruddiaeth Eamon Collins a gafodd ei ladd am sgwenu llyfr yn feirniadol o'r IRA? (Gei di ragor o enghraifftiau trwy fynd i'r linc i'r Butcher's boy ar wefan Cain).\nGrwpiaw casineb ethnic yw'r grwpiau treisiol "teyrngarol".\nFel y mae'r IRA. Gweler y ffigyrau manwl ar wefan CAIN, neu cer at wefan FAIR am fanylion.\nCofiwch y rhaglen teledu diwedda lle soniwyd swyddogion y Maze am y carhorion. "Wnes i wbod gwleidyddiaeth y carcharor trwy edrych ar ei gell. Mewn celloedd yr gweriniaethwyr roedd llyfrau hanes, athroniaeth, a gwleidyddiaeth. Mewn celloedd y teyrngarwyr roedd guns and ammo, playboy a'r news of the world"\nSy'n gwneud eu gweithredoedd yn waeth am nad ynt yn anwybyddus.\nYn ol y cytundeb byddai'r di-arfogi wedi'i orffen o fewn 2 flynedd. Blair addawodd hefyd ni fyddai rhaid i Unioliaethwyr rhannu llywodraeth gyda mudiad para-filwrol heb ddiarfogi. Dyma pam bleidleisiodd y Protestaniaid o'i blaid. Dal i aros am ddiarfogi llawn ydynt. Byddant yn aros am byth am nad yw Sinn Fein/IRA ishe cael gwared o'u cerdyn gorau.\ngan Newt Gingrich » Gwe 14 Tach 2003 11:14 pm\nnicdafis a ddywedodd: O, ffor ffycs sêc, dyna oedd y pwynt. Y pwynt oedd am sgorio pwyntiau gan ddefnyddio iaith hurt, un-deimensiwn, plentynaidd.\nEnghraifft berffaith ddywedwn i o ddyfyniad plentynaidd hunan bwysig sy'n nodweddu bron holl gyfraniadau 'o mor rhesymol' Nic. Os tisio trafod yna gwna hynny, os ti am esitedd yn ol fel rhyw 'sage' yna, gan ddefnyddio dy ieithwedd, ffyc off.\ngan pogon_szczec » Sul 16 Tach 2003 2:34 pm\nDw i'n credu bod fy mhwynt am ba mor un-dimensiwnol yw delwedd McGuinness tu fas o Ogledd Iwerddon wedi'i gadarnhau gan pogon. Mae McGuinness wedi ennill lot o barch am ei waith fel gweinidog addysg, ac am wn i wedi gweithio cyn galeted ag unrhywun i wneud yn siwr bod dyfodol i'r broses datganoli yng Ngogledd Iwerddon, er ei fod e'n arweinydd yr IRA.\nOnd dydy hyn i gyd ddim yn cyfri dam, achos Martin Butcher Boy McGuiness yw e!\nSut ydw i fod i ymateb i ddadlau dwfn fel 'na?\nRhaid cytuno gyda sylwadau doeth Nic.\nMae rhagfarn warthus yn y wasg Brydeinig yn erbyn mass-murderers sy'n dangos pa mor cul eu meddwl yw Saeson. Beth yw'r ots os yw e'n gyfrifol am ladd rhyw 80 o bobl ac yn dal i fod yn brif strategydd fudiad para-filwrol os yw'n gweithio yn dda am ychydig o fisoedd fel gweinidog addysg.\nDwi'n meddwl hefyd bod triniaeth mass murderer arall, Ian Brady, wedi bod yn warthus. Wedi'r cyfan tipyn o gymeriad yw e, sy wedi'i wneud ychydig o bethau ffol yn y gorffennol. Pam na ddylai Brady fynd yn weinidog addysg Prydain? Wedi'r cyfan mae e'n gyfrifol am ladd llai o blant na McGuinness, the 'Butcher of the Bogside.'\ngan Sioni Size » Gwe 21 Tach 2003 3:36 pm\nA mae Tony Blair yn gyrfifol am ladd 10 mil gwaith yn fwy na neb o Gogledd Iwerddon.\nMi yda chi'n ddethol iawn yn eich diffiniad o bwy sy'n ddioddefwyr teilwng, Pogon a Newt.\ngan Mr Gasyth » Gwe 21 Tach 2003 4:38 pm\nPogon, ti di iselhau dy hun i lefel is nag oeddwn i'n meddwl y buaset ti hyd yn oed yn gallu.\nMa dod ag Ian Brady i mewn i'r drafodaeth ac awgrymu rywsut fod yna debygrwydd rhwng ei weithredoedd o a'r marwolaethau yn sgil y rhyfel yng Ngogledd Iwerddon yn, o fethu meddwl am air gwell, yn 'sick'. Mor 'sick' ddylwn i ddim ymateb, ond ti di gneud i fi deimlo mor sal a blin o'n i'n meddwl dylet ti gal gwbod.\nCywilydd arnat ti am fod yn barod i nofio yn y fath gachu.\ngan pogon_szczec » Sul 23 Tach 2003 3:17 pm\nAled a ddywedodd: Pogon, ti di iselhau dy hun i lefel is nag oeddwn i'n meddwl y buaset ti hyd yn oed yn gallu.\nDwi'n ymddiherio os dwi wedi gwneud cam i Ian Brady trwy ei gymharu ag anifail mor ffiaidd a Martin McGuiness.\nYn wahanol i Aled a 'Comical Cardi' dwi'n gallu cyfiawnhau popeth dwi di sgwenu gyda ffeithiau.\nYn ei gyfnod fel O.C. yr IRA yn Sir Londonderry roedd McGuiness yn gyfrifol am farwolaethau 5 plentyn.\nKathryn Eakin (9)\nDoedd y plant uchod ddim wedi'u lladd mewn 'crossfire'. Roedd dau wedi'u lladd trwy osod 'incendiary device' yn eu cartref, dau arall mewn bom di-rybudd yn Claudy.\nCymharwch y gweithredau uchod gyda beth wnaeth y Paras. A oedd y plant uchod yn saethu at yr IRA cyn iddynt gael eu lladd?\nMae McGuiness yn gyfrifol am farwolaeth 37 Pabydd yn ystod yr un cyfnod, y rhan fwyaf yn 'suspected informers' . Yn wahanol i'r rhai cafodd eu lladd ar Ddydd Sul gwaedlyd yr oeddynt wedi'u saethu mewn gwaed oer, ac yr oeddynt wedi'u arteithio cyn iddynt farw.\nDwi ishe gweud rhywbeth o ddifri i Nic ac ychydig o bobl eraill ar y maes.\nMewn gwirionedd sdim ots gyda chi o gwbl mewn hawliau dynol.\nYr hawl mwyaf bwysig oll yw'r hawl i fyw, a dyw McGuiness a'u teip ddim yn poeni dim am hynny.\nTrwy amddiffyn ei 'hawl' i fod yn weinidog chi'n sarhau y rhai cafodd eu lladd ganddo.\nCymharwch eich dicter pathetig ynglyn a Janet Street-Porter am weud ychydig o bethau twp, a dicter hollol dealladwy Protestaniaid Gogledd Iwerddon wrth weld 'mass murderer' fel eu gweinidog addysg.\nA gyda llaw dim ond tu-hwnt i Ogledd Iwerddon y mae pobl naif ac anwybuddus yn cydnabod McGuiness yn bennaf fel 'y gweinidog addysg diwethaf' a nid 'the Butcher of the Bogside'. Pan gafodd ei apwyntio naeth plant gerdded maes o'u gwersi. Dyw e ddim erioed di bod mewn ysgol Protestanaidd (sef mwyafrif yr ysgolion y dalaith) . Fydd e byth yn cael ei dderbyn gan y mwyafrif. Byth.


‘Mae’r wladwriaeth Brydeinig yn gadael Cymru i lawr’ medd Rhun ap Iorwerth, wrth i ffigyrau newydd ddangos bwlch cyllidol o £13.7 biliwn - Rhun ap Iorwerth AS - Plaid Cymru\nHafan / ‘Mae’r wladwriaeth Brydeinig yn gadael Cymru i lawr’ medd Rhun ap Iorwerth, wrth i ffigyrau newydd ddangos bwlch cyllidol o £13.7 biliwn\n‘Mae’r wladwriaeth Brydeinig yn gadael Cymru i lawr’ medd Rhun ap Iorwerth, wrth i ffigyrau newydd ddangos bwlch cyllidol o £13.7 biliwn\nDywedodd Rhun ap Iorwerth fod y ‘wladwriaeth Brydeinig yn gadael Cymru i lawr’, yn dilyn cyhoeddi ffigyrau newydd o’r tîm ymchwil Dadansoddiad Cyllidol Cymru yng Nghanolfan Llywodraethiant Cymru heddiw (Mawrth 2 Gorffennaf).\nYr oedd y ffigyrau, a drafodir mewn cynhadledd yn Adeilad y Pierhead ym Mae Caerdydd, yn dangos fod balans cyllidol net Cymru – y gwahaniaeth rhwng cyfanswm gwariant cyhoeddus Cymru ac amcangyfrif y refeniw cyhoeddus – yn ddiffyg o £13.7 biliwn.\nYn rhyfeddol, canfu’r adroddiad fod gwariant cyfalaf – megis hwnnw ar seilwaith cyhoeddus newydd – yn is yng Nghymru, yn enwedig mewn trafnidiaeth a gwyddoniaeth a thechnoleg (76% a 75% o gyfartaledd y DG).\n“Mae’n synnwyr cyffredin fod buddsoddiad cyfalaf mewn seilwaith cyhoeddus yn creu swyddi a ffyniant – ac felly yn cynyddu refeniw. Ac eto, mae gwariant Llywodraeth y DG ar seilwaith yng Nghymru yn sylweddol is nac yn Lloegr.\n← (English) Ynys Môn AM pressures Welsh Government to step up Rehau support\n‘Mae Ysgrifennydd Cymru Alun Cairns yn atal datganoli treth teithwyr awyr – yn erbyn ewyllys y Senedd’ – Rhun ap Iorwerth →


'Siom' gwleidyddion am gyhoeddiad niwclear cwmnïau - BBC Cymru Fyw\n'Siom' gwleidyddion am gyhoeddiad niwclear cwmnïau\ndisgrifiad o’r llunY ddau gwmni ddim yn parhau â'u cynlluniau i godi atomfa newydd ar safle'r Wylfa.\nMae gwleidyddion ac eraill wedi dweud bod penderfyniad cwmnïau E.ON a RWE npower i dynnu allan o godi gorsafoedd niwclear newydd ym Mhrydain yn "siomedig".\nFyddan nhw ddim yn parhau â'u cynlluniau i godi atomfa newydd ar safle'r Wylfa.\nMae'r ddau wedi dweud y byddan nhw'n chwilio am berchnogion i gwmni Horizon, eu cwmni ar y cyd gafodd ei sefydlu i ddatblygu busnes pŵer niwclear yn y DU.\nY bwriad gwreiddiol oedd codi atomfa yn y Wylfa ac un arall yn Oldbury-on-Severn yn Sir Gaerloyw erbyn 2025 o dan gynlluniau ynni Llywodraeth Prydain.\nFe ddywedodd Gweinidog Ynni San Steffan, Charles Hendry: "Mae'r partneriaid (y ddau gwmni) wedi egluro bod eu penderfyniad ar sail pwysau yn rhywle o fewn y busnes ac nad oedd ganddyn nhw unrhyw amheuaeth am rôl ynni niwclear yn y DU yn y dyfodol.\n"Mae ein rhaglen ynni niwclear yn llawer mwy nag un consortiwm ac mae 'na ddiddordeb gwirioneddol o hyd.\n"Parhau y mae cynlluniau EDF/Centrica a Nugen ac mae safleoedd Horizon yn parhau i gynnig cyfle gwych i'r farchnad gyfan."\nDywedodd Aelod Seneddol Llafur Ynys Môn, Albert Owen, fod y cyhoeddiad yn "ergyd aruthrol i'r gymuned leol, yr economi leol a'r diwydiant ynni.\n"Mae Horizon wedi gwneud hi'n glir bod y penderfyniad strategol o ganlyniad i resymau strategol yn Yr Almaen.\n"Safle'r Wylfa o hyd yw'r opsiwn gorau ar gyfer datblygiad niwclear a byddaf yn cyd-weithio gyda Horizon, llywodraeth leol, Llywodraeth Cymru a Llywodraeth San Steffan ac yn astudio'r holl opsiynau posib i sicrhau swyddi.\n"Mae 'na lot o fuddsoddiad wedi bod eisoes a'r hyn sydd bwysica' ar gyfer y dyfodol yw swyddi."\nYn ôl Ieuan Wyn Jones, Aelod Cynulliad Ynys Môn, roedd y cyhoeddiad yn "hynod siomedig" i Ynys Môn "o ystyried y gallai'r prosiect ddarparu cannoedd o swyddi o ansawdd dda i bobl leol ..."\n"Fe fyddaf yn gweithio gyda'r awdurdod lleol a llywodraethau Cymru a San Steffan i sicrhau bod cwmni arall yn rhan o'r prosiect."\nDywedodd arweinydd y cyngor sir, Bryan Owen, mai'r Wylfa oedd y safle gorau ym Mhrydain ar gyfer pwerdy niwclear newydd.\n"Mae Cyngor Sir Ynys Môn, drwy'r Rhaglen Ynys Ynni, wedi ymrwymo'n llwyr at sicrhau buddsoddiad newydd yn ogystal â chynlluniau cynhyrchu ynni eraill ar gyfer Cymru."\nYchwanegodd y byddai'r cyngor yn cydweithio gyda Horizon a'i gyfranddalwyr, Llywodraeth Cymru a Llywodraeth y DU er mwyn dod o hyd i fuddsoddwr newydd ar gyfer safle'r Wylfa.\nMae Sasha Wynn Davies, Cyfarwyddwr Rhaglen Ynys Ynni Môn, wedi dweud: "Does dim dwywaith bod hyn yn gam mawr yn ôl ond mae'r holl waith dros y ddwy flynedd ddiwethaf ers sefydlu'r Rhaglen Ynys Ynni yn siŵr o ddenu buddsoddwyr eraill.\nDywedodd Prif Weinidog Cymru fod y newyddion "yn hynod siomedig," gan roi'r bai ar newid polisi at ynni niwclear Yr Almaen y llynedd.\n"Er hynny, rydym yn ymwybodol bod 'na lawer o ddiddordeb yn y safle ar Ynys Môn a bod hynny wedi dod yn amlwg yn ystod y dydd."\nYchwanegodd y byddai Llywodraeth Cymru yn gweithio'n agos gyda Llywodraeth San Steffan a'i fod wedi siarad eisoes â'r Ysgrifennydd Ynni, Ed Davey.\nDywedodd Ysgrifennydd Cymru, Cheryl Gillan: "Dwi'n ffyddiog mai Wylfa yw'r safle gorau ar gyfer y genhedlaeth nesaf o atomfeydd niwclear.\n"Mae gan Ynys Môn bron 50 mlynedd o brofiad yn y diwydiant niwclear ac mae'r sgiliau gorau yno.\n"... bydd y safle yma yn atyniadol i fuddsoddwyr eraill."\nDywedodd yr Aelod Cynulliad y Democratiaid Rhyddfrydol dros Ogledd Cymru, Aled Roberts, fod y cyhoeddiad yn "newydd trist i Ynys Môn".\n"Roedd polisi datblygu economaidd yr ynys yn seiliedig ar adeiladu Wylfa B i ryw raddau wrth iddyn nhw sôn am ynys ynni.\n"Mae'n debyg y bydd rhaid cael trafodaethau brys efo'r cyngor sir i weld be' yn union sy'n digwydd."


Nodyn Cyngor 3: Hysbysiad o AEA ac Ymgynghori | Cynllunio Seilwaith Cenedlaethol\nNid oes gan y Nodyn Cyngor hwn statws statudol, ac mae’n ffurfio rhan o gyfres o nodiadau cyngor a ddarperir gan yr Arolygiaeth Gynllunio.\nMae fersiwn hon y Nodyn Cyngor hwn yn disodli pob fersiwn flaenorol. Caiff ei adolygu’n rheolaidd a’i ddiweddaru pan fydd angen.\nMae’r Nodyn Cyngor hwn yn cyfeirio at Nodiadau Cyngor eraill, gellir dod o hyd i’r rhain i gyd yr adran nodiadau cyngor ar wefan Cynllunio Seilwaith Cenedlaethol\nDiben y Nodyn Cyngor hwn yw esbonio’r ymagwedd a ddefnyddir gan yr Arolygiaeth Gynllunio, ar ran yr Ysgrifennydd Gwladol, wrth amlygu cyrff ymgynghori i’w hysbysu a, lle y bo’n berthnasol, ymgynghori â nhw ynglŷn â chwmpas y Datganiad Amgylcheddol yn unol â Rheoliadau Cynllunio Seilwaith (Asesu Effeithiau Amgylcheddol (AEA)) 2017 (Rheoliadau AEA 2017).\nDaeth Rheoliadau AEA 2017 i rym yng Nghymru a Lloegr ar 16 Mai 2017. O ganlyniad, bydd yr holl hysbysiadau ac ymgynghoriadau AEA a gynhelir gan yr Arolygiaeth Gynllunio yn cael eu gwneud yn unol â’r Rheoliadau hyn bellach. Mae Rheoliad 37 Rheoliadau AEA 2017 yn cynnwys darpariaethau trosiannol sy’n caniatáu i Reoliadau Cynllunio Seilwaith (Asesu Effeithiau Amgylcheddol) 2009 (Rheoliadau AEA 2009) barhau i fod yn gymwys mewn rhai achosion. Bydd yr Arolygiaeth Gynllunio’n hysbysu ac yn ymgynghori yn unol â Rheoliadau AEA 2009 pan fydd hynny’n ofynnol. Gwneir cyfeiriadau pellach at y ‘Rheoliadau AEA’ yn y Nodyn Cyngor hwn mewn perthynas â Rheoliadau 2017.\nLluniwyd y Nodyn Cyngor hwn gan roi ystyriaeth i rwymedigaethau o dan a42 Deddf Cynllunio 2008 (fel y’i diwygiwyd) ac offerynnau statudol perthnasol, gan gynnwys y Rheoliadau AEA a Rheoliadau Cynllunio Seilwaith (Ceisiadau: Ffurflenni a Gweithdrefn Ragnodedig) 2009 (fel y’u diwygiwyd) (y Rheoliadau CFfGR).\n1. Cyrff ymgynghori\n2. Cyrff Rheoliad 11(1)(c)\n3. Cyrff ymgynghori nad ydynt yn rhagnodedig\n4. Hysbysiad/cais sgrinio Rheoliad 8\n5. Cais cwmpasu Rheoliad 10\n6. Hysbysiad Rheoliad 11\nHysbysiad ac ymgynghoriad gan yr Ysgrifennydd Gwladol\nA. Ymgyngoreion rhagnodedig\nB. Awdurdodau lleol a43\nC. Cyrff ymgynghori nad ydynt yn rhagnodedig\nMae’n rhaid i Ymgeisydd ar gyfer Prosiect Seilwaith o Arwyddocâd Cenedlaethol (NSIP) arfaethedig, wrth fodloni ei rwymedigaethau ymgynghori cyn-ymgeisio statudol o dan a42 Deddf Cynllunio 2008, lle y bo’n berthnasol, wneud ymholiadau diwyd trwy gynnal ei ymchwiliadau ei hun a cheisio ei gyngor cyfreithiol ei hun, fel y bo’n briodol. Yr Ymgeisydd sy’n gyfrifol am sicrhau bod ei ymgynghoriad cyn-ymgeisio yn cydymffurfio’n llwyr â gofynion Deddf Cynllunio 2008, gan gynnwys rheoliadau cysylltiedig, a’i fod wedi rhoi ystyriaeth i ganllawiau perthnasol. Er hynny, gallai fod yn ddefnyddiol i Ymgeiswyr ddeall yr ymagwedd a ddefnyddir gan yr Arolygiaeth Gynllunio, sy’n gweithredu ar ran yr Ysgrifennydd Gwladol, wrth fodloni ei rhwymedigaethau hysbysu ac ymgynghori statudol perthnasol o dan y Rheoliadau AEA.\n1.1 Diffinnir cyrff ymgynghori o dan y Rheoliad 3(1) y Rheoliadau AEA fel:\ncorff a ragnodir o dan a42(1)(a) Deddf Cynllunio 2008 (dyletswydd i ymgynghori) ac a restrir yng ngholofn 1 y tabl a roddir yn Atodlen 1 y Rheoliadau CFfGR, lle y bodlonir yr amgylchiadau a amlinellir yng ngholofn 2 mewn perthynas â’r corff hwnnw (y cyfeirir atynt fel ‘ymgyngoreion rhagnodedig’ yn y Nodyn Cyngor hwn’);\npob awdurdod sydd o fewn a43 Deddf Cynllunio 2008 (awdurdodau lleol at ddibenion a42(1)(b)) (y cyfeirir atynt fel ‘awdurdodau lleol a43’ yn y Nodyn Cyngor hwn’); ac\nos yw’r tir y mae’r cais, neu’r cais arfaethedig, yn ymwneud ag ef, neu unrhyw ran o’r tir hwnnw, yn Llundain Fwyaf, Awdurdod Llundain Fwyaf.\n2.1 Mae Rheoliad 11(1)(c) y Rheoliadau AEA yn ymwneud ag unigolyn/unigolion penodol sydd, ym marn yr Arolygiaeth Gynllunio, “yn cael eu heffeithio neu’n debygol o gael eu heffeithio, neu sydd â buddiant neu’n debygol o fod â buddiant mewn” Datblygiad Arfaethedig ac sy’n “annhebygol o ddod yn ymwybodol o’r datblygiad arfaethedig trwy gyfrwng y mesurau a gymerir i gydymffurfio â Rhan 5 (ceisiadau am orchmynion sy’n rhoi caniatâd datblygu) y Ddeddf”.\n2.2 Bydd angen i Ymgeiswyr roi ystyriaeth i’r gofynion a osodir o dan y Rheoliadau AEA o ran hysbysu ac ymgynghori ag unigolion Rheoliad 11(1)(c) (Mae Rheoliadau AEA 13, 16, 19, 20, 22 a 24 yn cyfeirio at ofynion hysbysu o ran unigolion Rheoliad 11(1)(c) hefyd)\n3.1 Gallai’r Arolygiaeth Gynllunio ddefnyddio ei disgresiwn i ymgynghori â rhai cyrff nad ydynt wedi’u diffinio o dan y Rheoliadau AEA ond sydd â swyddogaethau a chyfrifoldebau perthnasol. Gelwir y rhain yn ‘gyrff ymgynghori nad ydynt yn rhagnodedig’ ac fe’u disgrifir yn ddiweddarach yn y Nodyn Cyngor hwn.\n4.1 O dan Reoliad 8 y Rheoliadau AEA, mae’n ofynnol i’r Ymgeisydd ar gyfer Datblygiad Arfaethedig nail ai hysbysu’r Arolygiaeth Gynllunio’n ysgrifenedig ei fod yn bwriadu darparu Datganiad Amgylcheddol mewn perthynas â’r Datblygiad Arfaethedig (‘hysbysiad Rheoliad 8’) neu ofyn am farn sgrinio gan yr Arolygiaeth Gynllunio, cyn cynnal ymgynghoriad cyn-ymgeisio o dan a42 Deddf Cynllunio 2008 (Rheoliad 8(1) y Rheoliadau AEA).\n4.2 Mae rhagor o wybodaeth am wneud hysbysiad/cais Rheoliad 8 ar gael yn Nodyn Cyngor 7 yr Arolygiaeth Gynllunio: Asesu Effeithiau Amgylcheddol: Gwybodaeth Amgylcheddol Ragarweiniol, Sgrinio a Chwmpasu\n5.1 Mae Rheoliad 10 y Rheoliadau AEA yn galluogi unigolyn i geisio barn gan yr Arolygiaeth Gynllunio, sy’n gweithredu ar ran yr Ysgrifennydd Gwladol, am y wybodaeth sydd i’w chynnwys mewn Datganiad Amgylcheddol (‘barn gwmpasu’). Cyn mabwysiadu barn gwmpasu, mae’n rhaid i’r Arolygiaeth Gynllunio, o dan Reoliad 10(6) y Rheoliadau AEA, ymgynghori â’r cyrff ymgynghori.\n5.2 Mae rhagor o wybodaeth am wneud cais cwmpasu ar gael yn Nodyn Cyngor 7 yr Arolygiaeth Gynllunio: Asesu Effeithiau Amgylcheddol.\n6 Hysbysiad Rheoliad 11\n6.1 Ar ôl i’r Ymgeisydd hysbysu’r Arolygiaeth Gynllunio yn ysgrifenedig ei fod yn bwriadu darparu Datganiad Amgylcheddol, neu ar ôl i farn sgrinio gael ei fabwysiadu sy’n dangos bod y Datblygiad Arfaethedig yn ddatblygiad AEA, bydd yr Arolygiaeth Gynllunio’n hysbysu’r cyrff ymgynghori bod yr Ymgeisydd yn bwriadu darparu Datganiad Amgylcheddol ar gyfer y Datblygiad Arfaethedig. Mae hefyd yn ofynnol i’r Arolygiaeth Gynllunio hysbysu’r cyrff ymgynghori o’r ddyletswydd a osodir arnynt gan Reoliad 11(3) y Rheoliadau AEA, sy’n mynnu bod rhaid iddynt, yn dilyn cais gan yr Ymgeisydd, ymgynghori â’r unigolyn hwnnw i bennu a yw’n meddu ar unrhyw wybodaeth yr ystyrir ei bod yn berthnasol i baratoi’r Datganiad Amgylcheddol neu’r Datganiad Amgylcheddol wedi’i ddiweddaru; ac, os felly, bod rhaid iddynt sicrhau bod y wybodaeth honno ar gael i’r Ymgeisydd. Nid yw Rheoliad 11(3) yn berthnasol i unigolion Rheoliad 11(1)(c) nac cyrff ymgynghori nad ydynt yn rhagnodedig.\n6.2 Yn unol â Rheoliad 11(1)(b) y Rheoliadau AEA, bydd yr Arolygiaeth Gynllunio’n rhoi rhestr i’r Ymgeisydd o’r cyrff ymgynghori a hysbyswyd ac unrhyw unigolion Rheoliad 11(1)(c). Bydd manylion unrhyw cyrff ymgynghori nad ydynt yn rhagnodedig (gweler isod) yn cael eu darparu, os yw’n briodol. Llunnir y ‘rhestr Rheoliad 11’ gan yr Arolygiaeth Gynllunio i gydymffurfio â’i dyletswydd i hysbysu’r cyrff ymgynghori yn unol â Rheoliad 11(1)(a) y Rheoliadau AEA. Caiff Ymgeiswyr ddefnyddio’r rhestr hon i lywio eu hymgynghoriad cyn-ymgeisio, ond ni ddylent ddibynnu arni wrth gynnal eu hymarfer ymgynghori a42 eu hunain.\n6.3 Yn ystod cam derbyn cais am ganiatâd datblygu, mae’n rhaid i’r Arolygiaeth Gynllunio, ar ran yr Ysgrifennydd Gwladol, ymhlith materion eraill, benderfynu p’un a yw’r Ymgeisydd wedi cydymffurfio â phennod 2 Deddf Cynllunio 2008 (gweithdrefn cyn-ymgeisio). Weithiau, bydd Ymgeiswyr yn amlygu ac ymgynghori â llai o ymgyngoreion neu ymgyngoreion gwahanol (yn rhan o’u rhwymedigaethau a42) nag y mae’r Arolygiaeth Gynllunio’n eu hysbysu/ymgynghori â nhw o dan Reoliadau 10 ac 11 y Rheoliadau AEA. Yn yr achos hwn, dylai Ymgeiswyr sicrhau eu bod yn esbonio’r rheswm pam yn eglur yn eu hadroddiad ymgynghori. Mae’n rhaid i gais am ganiatâd datblygu gynnwys adroddiad ymgynghori (a37(3)(c) Deddf Cynllunio 2008).\n6.4 Dylai Ymgeiswyr hefyd ystyried canllawiau perthnasol yr Adran Gymunedau a Llywodraeth Leol ar ymgynghori cyn-ymgeisio a Nodyn Cyngor 14: Llunio’r Adroddiad Ymgynghori a Nodyn Cyngor 16: Dyletswyddau’r Datblygwr o ran Ymgynghori, Cyhoeddusrwydd a Hysbysu Cyn-ymgeisio yr Arolygiaeth Gynllunio.\nHysbysu ac ymgynghori gan yr Arolygiaeth Gynllunio\nYn unol â’r ymagwedd a esbonnir isod yn y Nodyn Cyngor hwn, bydd yr Arolygiaeth Gynllunio’n hysbysu (o dan Reoliad 11(3) y Rheoliadau AEA) a/neu’n ymgynghori (o dan Reoliad 10(6) y Rheoliadau AEA) â’r canlynol:\nA. ymgyngoreion rhagnodedig;\nB. awdurdodau lleol a43; ac\nC. cyrff ymgynghori nad ydynt yn rhagnodedig.\nA) Ymgyngoreion rhagnodedig\nA1. Atodlen 1 o’r Rheoliadau CFfGR\nA1.1 Yr ymgyngoreion rhagnodedig, y mae’n ofynnol i’r Arolygiaeth Gynllunio eu hysbysu ac ymgynghori â nhw, yw’r cyrff hynny a amlygir yn Atodlen 1 y Rheoliadau CFfGR. Fe’u rhestrir naill ai:\nyn ôl eu henw (er enghraifft, y Cyd-bwyllgor Cadwraeth Natur); neu\nyn ôl categori (er enghraifft, awdurdodau priffyrdd ac ymgymerwyr statudol perthnasol).\nA1.2 Wrth benderfynu p’un a ddylid hysbysu ac ymgynghori ag ymgynghorai rhagnodedig, bydd yr Arolygiaeth Gynllunio naill ai’n:\ngorfod hysbysu neu ymgynghori ym mhob achos (er enghraifft, mae’n rhaid i’r Arolygiaeth Gynllunio ymgynghori â’r Awdurdod Gweithredol Iechyd a Diogelwch, gan fod y tabl yn Atodlen 1 y Rheoliadau CFfGR yn datgan bod rhaid ymgynghori â’r Awdurdod Gweithredol Iechyd a Diogelwch ‘ym mhob achos’); neu’n\ncael defnyddio disgresiwn wrth benderfynu pa gyrff y dylid eu hysbysu neu ymgynghori â nhw trwy fabwysiadu ‘prawf perthnasedd’ a/neu drwy benderfynu p’un a yw amgylchiadau penodol yn berthnasol (y ‘prawf amgylchiadau’); disgrifir sut y defnyddir y disgresiwn hwn isod.\nA1.3 Dylai Ymgeiswyr fod yn ymwybodol bod newidiadau a wnaed i’r Rheoliadau CFfGR yn 2013 (Rheoliadau Cynllunio Seilwaith (Ymgyngoreion Rhagnodedig a Phartïon â Buddiant ac ati) (Diwygio) 2013) wedi cyflwyno gwahaniaethau i’r dull y mae’n rhaid ei ddefnyddio i amlygu cyrff ymgynghori yng Nghymru a Lloegr, a hynny o ran cymhwyso’r prawf perthnasedd (gweler isod) a’r cyrff a restrir yn Atodlen 1 y Rheoliadau CFfGR.\nA1.4 Mae Tabl 1 yn yr Atodiad i’r Nodyn Cyngor hwn yn amlygu’r ymgyngoreion rhagnodedig a restrir yn Atodlen 1 y Rheoliadau CFfGR ar gyfer Cymru a Lloegr. Mae’n amlinellu’r prawf amgylchiadau sy’n berthnasol pan fydd yr Arolygiaeth Gynllunio’n penderfynu p’un a ddylid ymgynghori ag ymgynghorai rhagnodedig ai peidio; disgrifir y broses hon yn fanylach isod.\nA2. Cymhwyso ‘prawf perthnasedd’ y Rheoliadau CFfGR\nO ran prosiectau a leolir yn Lloegr\nA2.1 Mae’r prawf perthnasedd yn Atodlen 1 y Rheoliadau CFfGR yn datgan: “‘bydd ‘perthnasol’, o ran corff, yn golygu’r corff sy’n gyfrifol am y lleoliad lle y gallai’r cynigion gael eu lleoli neu lle y byddant yn cael eu lleoli” (fel y’i diffinnir yn y ‘Nodiadau i’r Tabl’ yn Atodlen 1 y Rheoliadau CFfGR).\nA2.2 Esbonnir isod sut mae’r Arolygiaeth Gynllunio’n dehongli’r termau a ddefnyddir yn y diffiniad hwn o ‘berthnasol’:\n‘mae ‘y lleoliad’ yn golygu’r lleoliad sy’n cynnwys y tir sy’n ofynnol ar gyfer y datblygiad y mae angen caniatâd datblygu ar ei gyfer a’r tir sy’n ofynnol ar gyfer unrhyw ddatblygiad cysylltiedig;\nmae’r ‘cynigion’ yn golygu’r Datblygiad Arfaethedig, gan gynnwys unrhyw ddatblygiad cysylltiedig y ceisir caniatâd datblygu ar ei gyfer’; ac\nmae’r ‘corff sy’n gyfrifol am y lleoliad’ yn golygu’r corff sy’n gyfrifol am y man lle mae’r Datblygiad Arfaethedig, gan gynnwys unrhyw ddatblygiad cysylltiedig, wedi’i leoli.\nO ran prosiectau a leolir yng Nghymru:\nA2.3 Mae’r prawf perthnasedd yn Atodlen 1 y Rheoliadau CFfGR yn datgan: “bydd ‘perthnasol’, o ran corff, yn golygu’r corff sy’n gyfrifol am y lleoliad lle y gallai’r cynigion gael eu lleoli neu lle y byddant yn cael eu lleoli, neu sy’n gyfrifol am ardal sy’n gyfagos i’r lleoliad hwnnw” (fel y’i diffinnir yn y ‘Nodiadau i’r Tabl’ yn Atodlen 1 y Rheoliadau CFfGR).\nA2.4 Mae’r Arolygiaeth Gynllunio’n dehongli’r termau ‘y lleoliad’, ‘y cynigion’ a’r ‘corff sy’n gyfrifol am y lleoliad’ yn yr un modd â’r esboniadau uchod ar gyfer prosiectau yn Lloegr. Mae’r Arolygiaeth Gynllunio’n dehongli’r corff sy’n ‘gyfrifol am ardal sy’n gyfagos i’r lleoliad hwnnw’ fel y corff sy’n gyfrifol am ardal sy’n agos i leoliad arfaethedig y Datblygiad Arfaethedig ac unrhyw ddatblygiad cysylltiedig. Yn gyffredinol, mae’r Arolygiaeth Gynllunio o’r farn bod corff yn ‘gyfagos’ os yw’r cynigion o fewn 1km o unrhyw ran o ardal gyfrifoldeb y corff. (O ran Prosiectau Seilwaith o Arwyddocâd Cenedlaethol yng Nghymru, ni all yr Ysgrifennydd Gwladol roi caniatâd datblygu ar gyfer datblygiad cysylltiedig heblaw mewn amgylchiadau cyfyngedig. Felly,mae “lleoliad” yng Nghymru yn golygu’r lleoliad sy’n cynnwys y tir sy’n ofynnol ar gyfer y datblygiad y mae angen caniatâd datblygu ar ei gyfer, oni bai bod y datblygiad hwn o fewn a15(3A), a15 (3B), a14(1)(b), neu a17(3), pryd y bydd “lleoliad” yn golygu’r lleoliad sy’n cynnwys y tir sy’n ofynnol ar gyfer y datblygiad y mae angen caniatâd datblygu ar ei gyfer a’r tir sy’n ofynnol ar gyfer unrhyw ddatblygiad cysylltiedig.)\nA3. Cymhwyso ‘prawf amgylchiadau’ y Rheoliadau CFfGR\nA3.1 Mae’r Arolygiaeth Gynllunio’n cymhwyso’r ‘prawf amgylchiadau’, fel y’i hamlinellir yng ngholofn 2 y tabl yn Atodlen 1 y Rheoliadau CFfGR. Bydd hyn yn pennu p’un a oes angen hysbysu neu ymgynghori â chyrff yr amlygir eu bod yn ‘berthnasol’, neu gyrff penodol a enwir yn y Rheoliadau CFfGR, ai peidio. Mater o farn yw penderfynu a yw’r ‘amgylchiadau’ yn berthnasol, a bydd yr Arolygiaeth Gynllunio’n ystyried pob achos yn unigol.\nA3.2 Mae’r Arolygiaeth Gynllunio’n defnyddio ymagwedd ragofalus, felly pan fydd y prawf amgylchiadau’n dangos ‘yn debygol o effeithio’, ystyrir bod hynny’n golygu bod tebygolrwydd neu risg y bydd y Datblygiad Arfaethedig yn cael effaith, ac nid y bydd Datblygiad Arfaethedig yn bendant yn cael effaith.\nA3.3 O ystyried y tebygolrwydd neu’r risg y bydd pob Datblygiad Arfaethedig yn cael effaith o ryw fath (beth bynnag fo’i graddau) ar yr amgylchedd, boed hynny’n dir, aer neu ddŵr, mae’r Arolygiaeth Gynllunio o’r farn ei bod yn rhesymol hysbysu ac ymgynghori â’r holl gyrff ymgynghori rhagnodedig lle mae’r ‘prawf amgylchiadau’ yng ngholofn 2 Atodlen 1 yn dangos ‘pob cais arfaethedig sy’n debygol o effeithio ar dir’ yng Nghymru neu Loegr.\nA3.4 Ym mhob achos arall, bydd penderfyniad ar yr angen i hysbysu neu ymgynghori’n cael ei wneud ar sail achosion unigol. Wrth wneud hynny, bydd yr Arolygiaeth Gynllunio’n ystyried natur a lleoliad y datblygiad, graddau daearyddol tebygol yr effeithiau (os ydynt yn hysbys) a chyfrifoldebau a swyddogaethau statudol y cyrff ymgynghori.\n4. Amlygu’r cynghorau plwyf/cymuned/tref perthnasol\nA4.1 Mae gan gynghorau plwyf/cymuned/tref (y cyngor plwyf perthnasol yn Lloegr neu’r cyngor cymuned/tref perthnasol os yw’r cais yn ymwneud â thir yng Nghymru) wybodaeth werthfawr am yr amgylchedd sy’n derbyn y maen nhw’n gyfrifol amdano. Felly, bydd yr Arolygiaeth Gynllunio’n hysbysu ac ymgynghori â chynghorau plwyf/cymuned lle yr amlygir eu bod yn ‘berthnasol’.\nO ran prosiectau a leolir yn Lloegr:\nA4.2 Wrth gymhwyso’r prawf ‘perthnasedd’, bydd yr Arolygiaeth Gynllunio’n amlygu’r cyngor plwyf perthnasol y byddai’r Datblygiad Arfaethedig ac unrhyw ddatblygiad cysylltiedig yn cael ei leoli ynddo (y cyfeirir ato fel y cyngor plwyf ‘B’). Yn unol â’r ‘prawf amgylchiadau’, hysbysir ac ymgynghorir â’r cynghorau plwyf ‘B’ ym mhob achos\nA4.3 Wrth gymhwyso’r prawf ‘perthnasedd’, bydd yr Arolygiaeth Gynllunio’n amlygu’r cynghorau cymuned/tref perthnasol canlynol:\ny cyngor/cynghorau cymuned/tref y byddai’r Datblygiad Arfaethedig ac unrhyw ddatblygiad cysylltiedig yn cael ei leoli ynddo/ynddynt (y cyfeirir ato/atynt fel y cyngor/cynghorau cymuned/tref ‘B’; a’r\ncynghorau cymuned/tref cyfagos sy’n rhannu ffin â’r cyngor/cynghorau cymuned/tref ‘B’ (y cyfeirir atynt fel y cynghorau plwyf/cymuned ‘A’).\nA4.4 Yn unol â’r ‘prawf amgylchiadau’, hysbysir ac ymgynghorir â’r cyngor/cynghorau cymuned/tref ‘B’ a’r cynghorau cymuned/tref ‘A’ cyfagos ym mhob achos.\nA5. Amlygu ymgymerwyr statudol fel y’u rhagnodir yn y Rheoliadau CFfGR\nA5.1 Mae Atodlen 1 y Rheoliadau CFfGR yn cynnwys ‘ymgymerwyr statudol perthnasol’. Mae’r diffiniad o ‘Ymgymerwr Statudol’ yn y Rheoliad 2(1) y Rheoliadau CFfGR yr un fath â hwnnw yn a127 Deddf Cynllunio 2008, sy’n diffinio ymgymerwyr statudol fel:\ny rhai sy’n cyd-fynd â’r ystyr a roddir gan a8 Deddf Caffael Tir 1981, sy’n ymgymerwyr statudol mewn sectorau penodol;\ny rhai hynny yr ystyrir eu bod yn ymgymerwyr statudol at ddibenion y Ddeddf Caffael Tir, trwy gyfrwng deddfiad arall; a’r\nrhai hynny sy’n ymgymerwyr statudol at ddibenion a16(1) a (2) y Ddeddf Caffael Tir, sy’n gyrff iechyd penodol.\nA5.2 Mae Tabl 2 yn yr Atodiad i’r Nodyn Cyngor hwn yn amlygu’r categorïau ymgymerwyr statudol y mae’r Arolygiaeth Gynllunio wedi dehongli eu bod yn dod o fewn y diffiniad o ‘ymgymerwyr statudol\nB) Awdurdodau lleol a43\nB1.1 Mae’r Rheoliadau AEA yn diffinio’r cyrff ymgynghori. Mae hyn yn cynnwys pob awdurdod lleol sydd o fewn a43 Deddf Cynllunio 2008 (fel y’i diwygiwyd). Mae a43 yn diffinio awdurdodau lleol o ran p’un a ydynt yn dod o fewn categorïau awdurdod lleol ‘A’, ‘B’, ‘C’ neu ‘D’:\n‘A’ – awdurdod lleol cydffiniol (a43(3)) sy’n rhannu fin ag awdurdod cynhaliol ‘B’);\n‘B’ – cyngor unedol neu gyngor dosbarth haen is lle mae’r Datblygiad Arfaethedig ac unrhyw ddatblygiad cysylltiedig wedi’i leoli (awdurdod cynhaliol);\n‘C’ – cyngor sir haen uwch lle mae’r Datblygiad Arfaethedig wedi’i leoli (awdurdod cynhaliol); a\n‘D’ – awdurdod lleol cydffiniol (a43(3)) nad yw’n gyngor dosbarth haen is ac sy’n rhannu ffin ag awdurdod ‘C’.\nDiffinnir ‘A’ a ‘B yn a43(2) Deddf Cynllunio 2008; Diffinnir ‘C’ a ‘D’ yn a43(2A) Deddf Cynllunio 2008\nB1.2 Rhoddir rhagor o wybodaeth am amlygu awdurdodau lleol a43 yn Nodyn Cyngor 2 yr Arolygiaeth Gynllunio: Rôl awdurdodau lleol yn y broses caniatâd datblygu.\nC) Cyrff ymgynghori nad ydynt yn rhagnodedig\nC1.1 Mae’r Arolygiaeth Gynllunio wedi amlygu nifer o gyrff nad ydynt wedi’u diffinio fel cyrff ymgynghori o dan y Rheoliadau AEA, ond sydd â swyddogaethau a chyfrifoldebau perthnasol sy’n debyg i gyrff ymgynghori eraill. Bydd yr Arolygiaeth Gynllunio’n arfer ei barn a gallai ymgynghori â’r cyrff hyn, yn ôl ei disgresiwn ac ar sail anstatudol, ynglŷn â’r wybodaeth sydd i’w chynnwys mewn Datganiad Amgylcheddol.\nC1.2 Crynhoir y cyrff hyn isod. Rhoddir rhagor o wybodaeth am eu cyfrifoldebau a’r amgylchiadau pryd y byddai’r Arolygiaeth Gynllunio’n ymgynghori â’r cyrff hyn yn Nhabl 3 yr Atodiad i’r Nodyn Cyngor hwn.\nC1.3 Os bydd yr Arolygiaeth Gynllunio’n penderfynu ymgynghori â chyrff ymgynghori nad ydynt yn rhagnodedig cyn mabwysiadu barn gwmpasu ar gyfer Datblygiad Arfaethedig, bydd unrhyw safbwyntiau a dderbynnir gan y cyrff hyn erbyn y terfyn amser penodedig yn cael eu hystyried cyn mabwysiadu’r farn gwmpasu.\nC1.4 Nid oes rhaid i’r Ymgeisydd ymgynghori â’r cyrff ymgynghori nad ydynt yn rhagnodedig er mwyn bodloni ei rwymedigaethau ymgynghori cyn-ymgeisio. Fodd bynnag, mae’r Arolygiaeth Gynllunio’n annog Ymgeiswyr i ymgynghori ag ystod mor eang â phosibl o gyrff ag yr ystyriant yn briodol yn ystod y cam cyn-ymgeisio, gan gynnwys wrth baratoi’r Datganiad Amgylcheddol.\nC1.5 Os derbynnir cais am ganiatâd datblygu i’w archwilio, mae’n ofynnol i’r Ymgeisydd hysbysu’r categori unigolion a nodir yn a56(2) Deddf Cynllunio 2008 (sy’n adlewyrchu’r ymgyngoreion a amlygir o dan a42 Deddf Cynllunio 2008). Yn wahanol i’r cyrff ymgynghori, nid oes gofyniad statudol i’r Ymgeisydd hysbysu’r cyrff ymgynghori and ydynt yn rhagnodedig bod y cais am ganiatâd datblygu wedi cael ei dderbyn, hyd yn oed os yw’r Ymgeisydd wedi ymgynghori â nhw yn ystod y cam cyn-ymgeisio. Fodd bynnag, byddai’r Arolygiaeth Gynllunio’n annog Ymgeiswyr i wneud hynny.\nC2. Cyrff ymgynghori nad ydynt yn rhagnodedig yng Nghymru\nC2.1 Mae’r Arolygiaeth Gynllunio wedi amlygu’r ymgyngoreion canlynol nad ydynt yn rhagnodedig sy’n gweithredu yng Nghymru a/neu ddyfroedd tiriogaethol Cymru. At ei gilydd, mae gan y cyrff hyn swyddogaethau a chyfrifoldebau perthnasol sy’n debyg i rai’r cyrff ymgynghori rhagnodedig a restrir yn Atodlen 1 y Rheoliadau CFfGR sy’n gweithredu yn Lloegr:\nCadw – gwasanaeth amgylchedd hanesyddol Llywodraeth Cymru, sydd â swyddogaeth debyg i Historic England;\nComisiynydd y Gymraeg – corff annibynnol a sefydlwyd gan Fesur y Gymraeg (Cymru) 2011, yn bennaf i hyrwyddo a hwyluso defnydd o’r iaith Gymraeg yng Nghymru;\nCyd-awdurdodau Trafnidiaeth – sy’n debyg i Weithrediaethau Trafnidiaeth Teithwyr (PTEs) neu Awdurdodau Trafnidiaeth Integredig (ITAs) sy’n gweithredu yn Lloegr; a’r\nYsgrifennydd Gwladol dros Amddiffyn – a amlygir fel ymgynghorai rhagnodedig yn Atodlen 1 y Rheoliadau CFfGR ar gyfer prosiectau yn Lloegr yn unig; mae’r Arolygiaeth Gynllunio wedi dehongli hyn i olygu ‘y Weinyddiaeth Amddiffyn’.\nC3. Tiriogaethau Prydeinig perthnasol sy’n Ddibynnol ar y Goron\nC3.1 Mae’r Arolygiaeth Gynllunio wedi amlygu’r Tiriogaethau Prydeinig canlynol sy’n Ddibynnol ar y Goron, nad ydynt wedi’u rhestru yn Atodlen 1 y Rheoliadau CFfGR ond sydd â swyddogaethau cynllunio sy’n debyg i awdurdod lleol:\nYnys Manaw; ac\nYnysoedd y Sianel (Beiliaethau Jersey a Guernsey).\nC4. Corfforaethau datblygu perthnasol yng Nghymru a Lloegr\nC4.1 Mae’r Arolygiaeth Gynllunio wedi amlygu’r cyrff canlynol fel cyrff ymgynghori nad ydynt yn rhagnodedig gan eu bod yn gweinyddu swyddogaeth gynllunio berthnasol, ond nid ydynt wedi’u diffinio fel ‘awdurdod lleol’ yn a43(3) Deddf Cynllunio 2008:\ncorfforaethau datblygu trefol – a ddiffinnir fel corfforaeth a sefydlwyd trwy orchymyn o dan a135 Deddf Llywodraeth Leol, Cynllunio a Thir 1980; a\nchorfforaethau datblygu maerol – a ddiffinnir fel corfforaeth a sefydlwyd trwy orchymyn o dan a198 Deddf Lleoliaeth 2011.\nC5. Awdurdodau cyfunol yn Lloegr\nC5.1 Gall awdurdodau cyfunol gael eu sefydluC1 yn Lloegr yn unig (yn unol â Deddf Democratiaeth Leol, Datblygu Economaidd ac Adeiladu 2009 a Deddf Dinasoedd a Datganoli Llywodraeth Leol 2016). Bydd gweithrediaeth awdurdod cyfunol yn cynnwys naill ai un cynrychiolydd o bob awdurdod sy’n aelod; neu un cynrychiolydd o bob awdurdod sy’n aelod yn ogystal â maer a etholwyd yn uniongyrchol (‘awdurdod cyfunol maerol’). Mae swyddogaethau awdurdod cyfunol yn ymwneud yn bennaf â’r canlynol (ond nid yn gyfyngedig iddynt): datblygu economaidd, adfywio, trafnidiaeth (gan gynnwys swyddogaethau a drosglwyddwyd o ITA neu PTE (a104 Deddf Democratiaeth Leol, Datblygu Economaidd ac Adeiladu 2009)) a swyddogaethau eraill y mae’r awdurdodau sy’n aelodau’n cytuno i’w trosglwyddo.\nC6. Ymgynghori pan fydd Datblygiad Arfaethedig yn cynnwys elfen alltraeth\nC6.1 Mae gan nifer o gyrff gyfrifoldebau statudol ac anstatudol mewn perthynas â’r amgylchedd morol, yn arbennig awdurdodau chwilio ac achub morol a’r awdurdodau sy’n gyfrifol am amddiffyn llongddrylliadau, fel yr amlygir isod. Bydd yr Arolygiaeth Gynllunio’n arfer ei barn a gallai ymgynghori â’r cyrff hyn yn unol â’I disgresiwn.\nC6.2 Dylai ymgeiswyr fod yn ymwybodol bod rhai o’r cyrff ymgynghori nad ydynt yn rhagnodedig hefyd yn ymddangos fel ymgyngoreion rhagnodedig yn Atodlen 1 y Rheoliadau CFfGR. Fodd bynnag, mae ganddynt swyddogaethau a chyfrifoldebau sy’n ymestyn i’r ardal alltraeth nad ydynt wedi’u hadlewyrchu yn y profion perthnasedd na’r profion amgylchiadau yn Atodlen 1 y Rheoliadau CFfGR. Os yw’r Arolygiaeth Gynllunio o’r farn bod y swyddogaethau a’r cyfrifoldebau hyn yn berthnasol i ddatblygiad arfaethedig, ymgynghorir â’r cyrff hyn ar sail anstatudol, os nad ydynt eisoes wedi cael eu hamlygu fel ymgyngoreion rhagnodedig.\nAwdurdodau chwilio ac achub\nC6.3 Mae Llywodraeth y Deyrnas Unedig yn gyfrifol am awdurdodau chwilio ac achub morol sifiliaid yn y Deyrnas Unedig a’i rhanbarthau chwilio ac achub yn yr awyr ac ar y môr, sy’n ymestyn y tu hwnt i ddyfroedd tiriogaethol (12 môr-filltir). Rhwymedigaeth gyfreithiol yw hon sy’n deillio o ymlyniad Llywodraeth y Deyrnas Unedig i gonfensiynau rhyngwladol (Y Confensiwn ar Gyfraith y Môr (UNCLOS), y Confensiwn ar Ddiogelwch Bywyd ar y Môr (SOLAS) (1974), y Confensiwn Chwilio ac Achub Morol (1979) a’r Confensiwn ar Hedfan Sifil Rhyngwladol (Chicago 1944) (Atodiad 12)). Mae awdurdodau chwilio ac achub yn cynnwys:\ncomisiynydd perthnasol yr heddlu a throseddu (Gwasanaeth yr Heddlu sy’n gyfrifol am gydlynu gweithrediadau chwilio ac achub ar y tir ac ar ddyfroedd mewndirol, gan gynnwys agweddau mewndirol y digwyddiadau hynny sy’n dechrau ar y môr. Trwy ei seilwaith rheoli, bydd comisiynydd perthnasol yr heddlu a throseddu yn cydlynu’r holl wasanaethau brys ac awdurdodau eraill lle y bo’n briodol);\nawdurdodau tân ac achub perthnasol (Mae gan bob awdurdod tân ac achub y pŵer i ddefnyddio’r adnoddau a ddarperir yn bennaf ar gyfer ymladd tân i ymdrin â digwyddiadau nad ydynt yn ymwneud â thân, a allai gynnwys gweithrediadau chwilio ac achub. Nid yw’r pŵer hwn wedi’i gyfyngu i fôr tiriogaethol y Deyrnas Unedig (12 môr-filltir));\nymddiriedolaethau ambiwlans perthnasol (Mae’n bosibl y bydd gan ymddiriedolaethau ambiwlans y GIG sy’n gweithredu yng Nghymru a Lloegr hofrennydd meddygol brys a allai gynorthwyo â gweithrediadau chwilio ac achub); a\nSefydliad Cenedlaethol Brenhinol y Badau Achub (RNLI). Sefydliad gwirfoddol yw’r RNLI wedi’i gorffori gan Siarter Frenhinol at ddiben achub bywydau, hyrwyddo diogelwch a lleddfu effeithiau trychineb ar y môr (yn nyfroedd tiriogaethol y Deyrnas Unedig a thu hwnt).\nAwdurdodau sy’n gyfrifol am ddiogelu llongddrylliadau\nC6.4 Yr awdurdodau sy’n gyfrifol am ddiogelu llongddrylliadau yn nyfroedd tiriogaethol Cymru a Lloegr yw:\nComisiwn Adeiladau Hanesyddol a Henebion Lloegr (Historic England) (Historic England yw’r corff perthnasol yn Lloegr ar gyfer llongddrylliadau dynodedig o dan adran 1 ac adran 2 Deddf Diogelu Llongddrylliadau 1973 a’r corff perthnasol mewn perthynas ag unrhyw safleoedd tanddwr sydd wedi’u rhestru o dan Ddeddf Henebion Hynafol ac Ardaloedd Archaeolegol 1979);\nCadw (Cadw yw’r corff perthnasol yng Nghymru ar gyfer llongddrylliadau dynodedig o dan adran 1 ac adran 2 Deddf Diogelu Llongddrylliadau 1973); a’r\nWeinyddiaeth Amddiffyn (MoD). Y Weinyddiaeth Amddiffyn yw’r corff perthnasol, o dan Ddeddf Diogelu Olion Milwrol 1986, mewn perthynas â drylliach (unrhyw) awyren filwrol neu long ddynodedig sydd wedi dryllio neu suddo neu sydd wedi mynd yn sownd\nC7. Awdurdodau lleol o fewn pyrth dylanwad gweledol (ZVI)\nC7.1 Mae rhai Datblygiadau Arfaethedig wedi’u lleoli ar safleoedd gerllaw morydiau neu afonydd, mewn lleoliadau arfordirol, neu’n cynnwys elfen alltraeth. Gallai datblygiadau o’r fath gael effaith weledol bosibl ar ardaloedd mewn awdurdodau lleol nad ydynt wedi’u hamlygu’n awdurdodau ‘A’, ‘B’, ‘C’, neu ‘D’ o dan a43 Deddf Cynllunio 2008. Er enghraifft, lle mae awdurdod lleol wedi’i leoli yr ochr arall i foryd i Ddatblygiad Arfaethedig, ond nid yw’n rhannu ffin â’r awdurdod ‘B’ neu ‘C’. Bydd yr Arolygiaeth Gynllunio’n defnyddio ei disgresiwn wrth benderfynu p’un ai ymgynghori â’r awdurdod(au) lleol hyn ar sail anstatudol, o ystyried y parth dylanwad gweledol tebygol.


Arwydd y Mis: Leo | POBL CAERDYDD | #PoblCaerdydd\nArwydd y Mis: Leo\nOs cawsoch eich geni rhwng Gorffennaf 23ain ag Awst 22ain – fe’ch ganed dan arwydd Leo, y llew. Arwydd tân dan reolaeth yr Haul.\nArwydd brenhinol os buodd un erioed! Rydych chi’n arweinydd naturiol gyda llawer o gyfeillion ac yn llawn hunan hyder ac urddas. Yn berson prysur, hael, twymgalon ac yn frwdfrydig dros ben. Rydych chi’n berson annwyl ac yn dangos eich teimladau’n hawdd ac yn hoff o blant. Mae gyda chi ewyllys gref a llawer o ynni – ond gall neb eich gwthio i wneud dim, ond mi fydd canmol a chlod yn aml yn llwyddo i’ch perswadio i wneud ambell i beth yn groes i’ch ewyllys.\nRydych chi’n hynod o greadigol ac yn mwynhau’r gorau o fywyd. Rydych chi’n ddewr a gonest. Bydd eich personoliaeth gynnes agored yn agor llawer o ddrysau i chi mewn bywyd. Does dim ofn awdurdod na chyfrifoldeb arnoch chi. Rydych chi’n dda gydag arian, ond eto’n hoff o wario.\nI’r gwrthwyneb mae’n gas gyda chi neb sy’n chwerthin ar eich pen. A rydych chi hefyd braidd yn ddiamynedd, bydd bywyd yn eich dysgu i ddisgyblu’r brwdfrydedd tanllyd ‘na, a’r agwedd ddramatig tuag at fywyd. Ac mae tuedd ynnoch weithiau – os na fyddwch chi’n ofalus – i agor eich ceg a rhoi eich troed ynddi!\nLeos enwog: Margaret Williams, Heulwen Hâf, Tanni Grey-Thompson, Stan Stennett, Simon Weston, Alun Hoddinott


Sgwrsio Nomos Kykládon. Sgwrsio am ddim gyda dieithryn ar hap yn syth o Nomos Kykládon.\nCroeso i Chatroulette Nomos KykládonCyswllt i berson aleatory unrhyw le yn y byd. Gyda Chatroulette Nomos Kykládon gallwch ddewis rhwng yr opsiynau canlynol:- Sgwrs am ddim gyda phob math o bobl o Nomos Kykládon. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Nomos Kykládon:


Croeso i Syrcas Byd Bychan, yr ysgol syrcas sydd wedi bod yn Theatr Byd Bychan ers 2017. Ar hyn o bryd ry’n ni’n canolbwyntio ar ddysgu dosbarthiadau syrcas awyrol ar gyfer plant, pobl ifanc ac oedolion o safon dechreuwyr i fyny. Mae rhain yn cynnwys dosbarthiadau wythnosol yn ystod tymhorau ysgol, profiadau ysgol haf a dosbarthiadau meistr/ gweithdai un tro. Mae ein myfyrwyr i gyd yn cael profi cymysgedd o offer yn ystod y tymor gan gynnwys y trapeze llonydd, rhaffau/sidanau a sling/hamoc.\nNodwch os gwelwch yn dda ein bod ar hyn o bryd yn cynnal nifer llai o ddosbarthiadau oherwydd cyfyngiadau COVID. Mae ein dosbarthiadau i oedolion yn digwydd o hyd, ond yn anffodus nid oes dosbarthiadau ar gyfer plant dan 11 a darpariaeth gyfyngedig sydd ar gyfer pobl ifanc mwy profiadol 11-15 oed. Trowch at ein tudalen Dosbarthiadau Syrcas Awyrol Rheolaidd am fwy o wybodaeth am ba fath o ddosbarthiadau sy’n digwydd fel y gallwn ail-agor ein rhaglen lawn cyn gynted ag y bydd yn ddiogel i wneud hynny. Gallwch hefyd gysylltu gyda ni i gofrestru bod gyda chi ddiddordeb neu ymuno â’r rhestr aros trwy e-bostio y tîm SBB admin@smallworld.org.uk (Nodwch os gwelwch yn dda fod adeilad y theatr ar gau o hyd i’r cyhoedd a bod y staff yn gweithio o gartref felly nid oes rhif ffôn ar hyn o bryd ar gyfer SBB).\nByddwn yn diweddaru gwybodaeth i rieni cyn gynted ag y bydd ein rhaglen lawn o ddosbarthiadau ar gyfer plant a phobl ifanc yn gallu ail-agor. Diolch am eich cefnogaeth barhaol a’ch amynedd.\nMae tîm addysgu SBB yn cymryd yr awenau o ran gohebiaeth am Syrcas Byd Bychan am y tro. Os ydych yn fyfyriwr cyson, byddwch yn derbyn y newyddion diweddaraf trwy e-bost. Os oes angen diweddaru eich manylion cyswllt, os gwelwch yn dda a wnewch chi gysylltu â Jess trwy admin@smallworld.org.uk


MAE gwasanaeth cymorth cwnsela a llesiant emosiynol ar-lein newydd i bobl ifanc yng nghanolbarth a gorllewin Cymru wedi’i lansio gan Fwrdd Iechyd Prifysgol Hywel Dda.\nMae’r Gwasanaeth Arbenigol Iechyd Meddwl Plant a’r Glasoed (S-CAMHS) wedi comisiynu Kooth, sy’n wasanaeth cwnsela ar-lein ac wedi’i achredu gan Gymdeithas Seicotherapi a Chynghori Prydain.\nYn dilyn atgyfeiriad priodol gan S-CAMHS, bydd pobl ifanc rhwng 11 a 18 oed nawr yn gallu cael gafael ar gwnsela ar-lein trwy eu dyfais symudol, 365 diwrnod y flwyddyn. Mae Kooth yn darparu dull gyfunol o gwnsela ar-lein, cefnogaeth a chyngor i bobl ifanc, sy’n rhad ac am ddim, yn ddiogel ac yn ddienw gan gwnselwyr cyfeillgar.\nBydd cwnselwyr profiadol ar gael ar gyfer sesiynau galw heibio rhithwir neu sesiynau sgwrsio y gellir eu harchebu rhwng hanner dydd a 10pm yn ystod yr wythnos, ac o 6pm tan 10pm ar benwythnosau. Mae taflenni ar gael yn Saesneg a Chymraeg ac ar hyn o bryd mae’r gwasanaeth yn recriwtio cwnselwyr sy’n siarad Cymraeg.\nBydd pobl ifanc sy’n defnyddio’r gwasanaeth yn gallu ceisio cefnogaeth neu gyngor ar unrhyw bwnc y maent yn dymuno, o ymdopi â straen arholiad neu fwlio, ceisio cymorth ar gyfer materion bwyta a delwedd y corff, delio â meddyliau hunanladdol neu drin cam-drin rhywiol. Nid oes trothwyon na rhwystrau i bobl ifanc rhag derbyn cymorth gan Kooth.\nPrevious #DiogeluCymru – Peidiwch â gohirio tan yfory yr hyn y gallwch chi ei wneud heddiw i’n helpu ni i’ch helpu chi’r gaeaf hwn / #StillHereForYou – Don’t put off until tomorrow what you can do today to help us to help you this winter /\nNext Helpwch Ni i’ch Helpu Chi pan gewch eich Derbyn mewn Argyfwng / Help Us to Help You when Admitted as an Emergency


Antena FM deupol uchel-gyfeiriadol -\nCyfeiriadol High-ennill antena deupol FM\n● amrediad Amlder 87.0-108MHz\n● Ennill 12dBd\n● Mae'r polareiddio fertigol yn addas ar gyfer y derbyniad symudol.\n● Gall y ymbelydredd cyfeiriadol cwrdd sylw ymbelydredd gwahanol.\n● Gall ei wneud i fyny amrywiaeth antena aml-llinol.\n● Gellir ei gynnal padin sero pwynt a downwardness llabed.\n● Mae'r antena dur di-staen Mae bywyd gwasanaeth hir.\n● Mae'n addas i gael eu gosod ar y tŵr neu mast.\nIF45 / IF70\n10000N (gwynt cyflymder 150Km / h)\n3KW / 5KW\nAntena: dur di-staen\nAdlewyrchydd bwrdd: dur di-staen neu boeth-dip dur sinc\nFertigol ± 10\nLlorweddol ± 56\n<< Pum uned cyfeiriadol antena FMDau-haenau FM deupol Antenna >>


Morwennol y gogledd - Wicipedia\nRhywogaeth: S. paradisaea\nDosbarthiad Morwennol y Gogledd\nMae Morwennol y Gogledd (Sterna paradisaea) yn aelod o deulu'r Sternidae, y morwenoliaid. Mae'n teithio hyd at 19,000 km (12,000 o filltiroedd) o'r Arctig i'r Antarctig, sy'n golygu ei bod yn gweld mwy o olau dydd nag unrhyw anifail arall.\nMae Morwennol y Gogledd yn nythu o'r Arctig (yn Ewrop, Asia a Gogledd America i lawr cyn belled i'r de a Llydaw yn Ewrop a chyn belled a Massachusetts yn Unol Daleithiau America. Ar ôl nythu mae'n cychwyn tua'r de. Mae enghraifft o un aderyn a fodrwywyd fel cyw ar Ynysoedd Farne yn Northumberland yn Lloegr yn cyrraedd Melbourne, Awstralia yn hydref yr un flwyddyn, taith o 22,000 km (14,000 milltir) mewn tri mis. Amcangyfrifir fod pob Morwennol y Gogledd, ar gyfartaledd, yn teithio yn ystod ei bywyd bellter yr un faint a'r pellter o'r ddaear i'r lleuad.\nMae'n nythu gyda'i gilydd, weithiau filoedd ar y tro ger yr arfordir ac ar ynysoedd. Os daw unrhyw anifail neu fod dynol yn agos at y nyth mae'r adar yn barod iawn i ymosod, a gallant dynnu gwaed. Pysgod yw'r prif fwyd, ac mae'n plymio i'r môr i'w dal.\nGwyn yw'r rhan fwyaf o'r plu, gyda llwyd ar y cefn ac ar ran uchaf yr adenydd. Mae'r pig yn goch tywyll, yn wahanol i'r Forwennol Gyffredin sydd a phig mwy oren. Mae gan Forwennol y Gogledd gynffon hirach a choesau byrrach hefyd. Mae rhwng 33 a 39 cm o hyd a 66–77 cm ar draws yr adenydd. Yn yr haf mae cap du ar y pen, ond yn y gaeaf mae'r talcen yn troi'n wyn.\nMae'n aderyn gweddol gyffredin ar arfordir Cymru yn yr haf. Ar Ynysoedd y Moelrhoniaid oddi ar arfordir Ynys Môn y mae'r nifer fwyaf yn nythu, tros 1,000 o barau fel rheol.\nWedi dod o "https://cy.wikipedia.org/w/index.php?title=Morwennol_y_gogledd&oldid=10869006"\nNewidiwyd y dudalen hon ddiwethaf ar 22 Chwefror 2021, am 22:50.


Ewch yn Wyrdd dros Faint Cymru’r mis Hydref hwn | Cynnal Cymru\nEwch yn Wyrdd dros Faint Cymru’r mis Hydref hwn\nBob mis Hydref mae Maint Cymru’n rhedeg Diwrnod Ewch yn Wyrdd ac yn gofyn i fusnesau led-led Cymru i ymuno a helpu i amddiffyn ardal o fforest dryfannol o faint Cymru. Mae hon yn her bwysig a pharhaus.\nMae fforestydd trofannol yn chwarae rhan bwysig ac uniongyrchol yn y dasg o helpu’r gwrthsafiad yn erbyn y newid yn yr hinsawdd – ar hyn o bryd maent yn amsugno bron i bumed o allyriadau CO2 a gynhyrchir gan bobl bob blwyddyn. Gyda’ch help chi gallwn amddiffyn hyd yn oed fwy o fforestydd.\nBydd yr holl arian a godir yn cael ei ddyblu gan Maint Cymru. Os wnewch chi godi £250 yna bydd £500 yn mynd yn uniongyrchol i brosiectau fforestydd yr ydym yn cydweithio gyda hwynt yn Affrica a De America.\nEleni mae Cynnal Cymru – Sustain Wales a Maint Cymru’n gweithio mewn partneriaeth i hyrwyddo Diwrnod Ewch yn Wyrdd ac mae arnom angen eich cefnogaeth.\nSut y gallwch ymgyfrannu\nCofrestrwch fel Eiriolydd Ewch yn Wyrdd dros eich sefydliad a byddwn yn darparu cymorth ac adnoddau i’ch helpu i wneud eich digwyddiad yn llwyddiant.\nDwedwch wrthym am syniad codi arian a gallwn eich helpu i rannu a hyrwyddo eich gweithgaredd ar-lein.\nEwch yn Fawr ar Ddiwrnod Ewch yn Wyrdd – gwnewch fwriad i godi £1000 a dewch yn Bartner Fforest swyddogol.\nAm fwy o wybodaeth os gwelwch yn dda cysylltwch â Lynsey neu Mari ar gogreen@cynnalcymru.com neu ymwelwch â www.maint cymru.org.uk


Taliadau i aelodau etholedig: Awdurdodau tân ac achub | LLYW.CYMRU\n4. Awdurdodau tân ac achub\nGall awdurdod tân ac achub dalu uwch gyflog i’w gadeirydd, dirprwy gadeirydd a hyd at ddau gadeirydd pwyllgor hefyd:\ny cyflog sylfaenol ar gyfer aelod o awdurdod tân yw £2,369\ncyflog cadeirydd yw £11,162\ncyflog dirprwy gadeirydd neu gadeirydd pwyllgor yw £6,109\nNi all aelodau etholedig sy’n cael uwch gyflog ym mand 1 neu 2 gan brif gyngor gael cyflog gan awdurdod tân ac achub.\nMae gan aelodau Awdurdodau Tân ac Achub hawl hefyd i hawlio am unrhyw gostau teithio neu gynhaliaeth y maent yn eu hysgwyddo pan ydynt ar fusnes swyddogol, a gallant hawlio am ad-daliad costau gofal plant neu ofal (ACGP) oedolyn dibynnol.\nMae’n rhaid i awdurdodau tân ac achub gynnal Rhestr Cydnabyddiaeth Ariannol i Aelodau a gaiff ei diweddaru’n flynyddol ac sy’n nodi’r taliadau y byddant yn eu gwneud i aelodau ym mlwyddyn nesaf yr awdurdod. Mae’n rhaid cyhoeddi’r wybodaeth erbyn 31 Gorffennaf bob blwyddyn, ac mae’n rhaid iddi fod ar gael i Banel Annibynnol Cymru ar Gydnabyddiaeth Ariannol a’r cyhoedd.\nMae’r Panel Annibynnol ar Gydnabyddiaeth Ariannol wedi cyhoeddi profforma y gall awdurdodau tân ac achub ei ddefnyddio i lunio Rhestr Cydnabyddiaeth Ariannol i Aelodau.\nMae’n rhaid i awdurdodau tân ac achub gyhoeddi “Datganiad o Daliadau” hefyd erbyn 30 Medi bob blwyddyn. Mae’r ddogfen hon yn nodi’r holl daliadau i aelodau etholedig ym mlwyddyn flaenorol yr awdurdod.


‘Urdd Gobaith Cymru Fach’ – DyffrynNantlle360\n‘Urdd Gobaith Cymru Fach’\nCerdd anghyoeddedig i’r mudiad gan Griffith Francis yn y 1920au ac ychydig o hanes cynnar yr Urdd yn Nyffryn Nantlle\nCôr buddugol Aelwyd yr Urdd Nebo, Eisteddfod yr Urdd Caernarfon 1930\nUrdd Gobaith Cymru yn 100 oed\n‘… galwyd hi’n Urdd Gobaith Cymru Fach, a hynny oherwydd mai ein plant yw Gobaith Cymru Fach.’\nIfan ab Owen Edwards, Cymru, Cyfrol 62 (Ionawr 1922), t.75.\nDyma oedd geiriau Syr Ifan ab Owen Edwards, sylfaenydd yr Urdd, mewn erthygl yn y cylchgrawn Cymru gan mlynedd union yn ôl, wrth egluro enw’r mudiad newydd a oedd wedi ei ffurfio ar dudalennau Cymru’r Plant ym mis Ionawr 1922. Mae’n mynd ymlaen i egluro:\n‘Gan mai tuedd plant ein trefydd, yn enwedig y dyddiau hyn, yw cefnu ar yr iaith Gymraeg, ac hefyd ar ddiwylliant gorau ein gwlad, rhaid gwneud rhywbeth i’w hatal.’\nFel ei dad o’i flaen, O. M. Edwards, a geisiodd ddwywaith yn aflwyddiannus i sefydlu mudiad ar gyfer ieuenctid Cymru, roedd Syr Ifan yn teimlo nad oedd digon o gyfleoedd i blant ddefnyddio’r iaith. Gofynnodd drwy gylchgrawn Cymru’r Plant i blant Cymru ymuno â mudiad newydd o’r enw ‘Urdd Gobaith Cymru Fach’ – a dyma ddechrau ar fudiad arbennig yr Urdd. Erbyn diwedd 1923 roedd yr aelodaeth yn 3,000, ac yn tyfu o flwyddyn i flwyddyn. Erbyn 1927 roedd dros 5,000 o aelodau a 80 o adrannau.\n100 mlynedd yn ddiweddarach, ac mae’r Urdd wedi cyfoethogi bywydau dros 4 miliwn o blant a phobl ifanc ers cychwyn fel mudiad cylchgrawn. Heddiw, 25 Ionawr 2022, mae’n ddiwrnod parti pen-blwydd yr Urdd a dechrau ar ddathliadau canmlwyddiant mudiad ieuenctid cenedlaethol mwyaf Cymru.\nCerdd heb ei chyhoeddi gan Griffith Francis\nRhai o drigolion Dyffryn Nantlle oedd wedi gwirioni gyda gweledigaeth Syr Ifan yn y 1920au, ac yn weithgar gyda’r mudiad yn lleol oedd Griffith ac Owen Francis, y ddau frawd talentog o Nantlle.\nOwen Francis, Bob Owen a Griffith Francis\nYng nghanol cerddi anghyoeddedig y brawd hynaf, Griffith, sydd ar gadw mewn sawl lleoliad, mae’r gerdd ganlynol sy’n plethu ei frwdfrydedd dros y mudiad newydd a’i ddymuniad ar gyfer dyfodol Cymru:\nUrdd Gobaith Cymru Fach\nDeffrown, deffrown yn llu\nI godi Gwalia lân,\nCyneuwn goelcerth cariad cu\nAr allor cerdd a chân;\nEin bywyd rown i hon\nA’i Mabinogion iach,\nYn enw’n Duw, ein gwlad, a’n iaith\n‘Urdd Gobaith Cymru Fach.’\nBoed copa’r Wyddfa Wen\nYn llwyfan llên gerllaw,\nA’n bryniau maith i’r iaith yn ris\nHyd Gader Idris Draw;\nI’n bendigedig waith\nDeffrown a chanu’n iach,\nYn enw’n Duw, ein gwlad, a’n hiaith\nGalw ar blant a phobl Cymru mae cerdd Griffith, gyda’r defnydd arwyddocaol o’r berfau ‘deffro’ a ‘chynnau’ yn y person cyntaf lluosog yn annog pawb i gefnogi’r fenter newydd er lles Cymru a’r Gymraeg.\n‘Bodlon ydoedd i lafurio gyda’r ŵyn,’ meddai un ysgrif goffa ar farwolaeth Griffith yn 1936 wrth gyfeirio at ei ofal am blant y pentref, ac mae ganddo nifer o gerddi sy’n adleisio ei dynerwch dros y genhedlaeth nesaf. ‘Gwae’r plwyf ni ddysgo’r plant’ yw llinell olaf un o’i englynion anerchiad mewn Eisteddfod Plant, ac mae’r cerddi syml a thelynegol a gyhoeddai mewn cylchgronau fel Cymru’r Plant a Thrysorfa’r Plant yn rhoi’r argraff ei fod yn awyddus i rannu sŵn geiriau ac odlau gyda’r genhedlaeth nesaf. Yn wir, mae’n cyflwyno ei unig gyfrol o gerddi, Telyn Eryri, i blant Bala Deulyn.\nNid oes dyddiad ar y gerdd i’r Urdd, ond tybiwn iddi gael ei hysgrifennu yn gynnar iawn yn hanes y mudiad, ac yn amlwg, cyn colli’r ‘Fach’ o’r enw tua diwedd y degawd. Yn ychwanegol at y geiriau, ymysg papurau personol y Brodyr Francis yn Archifdy Prifysgol Bangor mae’r gerdd wedi ei gosod i gerddoriaeth gan Owen, y brawd ieuengaf. Mae’r isod wedi ei nodi yn llawysgrifen Griffith ar un copi o’r gerdd:\n“Y mae gan OWF dôn ar y geiriau uchod a chyflwyna’r ddeufrawd y cwbl gyda llongyfarchiadau at wasanaeth ‘Yr Urdd’.”\n‘Hywel’s Brigade’: Hanes cynnar yr Urdd yn Nyffryn Nantlle\nTybed a oes rhywun yn gwybod mwy am hanes gwreiddiau’r Urdd yn Nyffryn Nantlle? Lle’r oedd yr adran neu’r gangen gyntaf un? Ai yn Ysgol y Sir ym Mhen-y-groes oedd hi?\nMae’n debyg mai’r plant eu hunain ddechreuodd gangen o’r Urdd yn yr ysgol yn 1925, o dan arweiniad Hywel D. Roberts, Tal-y-sarn (g. 1910) oedd wedi cyfarfod Ifan ab Owen Edwards. Roedd pawb yn talu swllt i ymaelodi ac yn cael tystysgrif a bathodyn:\nTystysgrif Aelodaeth mudiad Urdd Gobaith Cymru Fach 1922, yn cynnwys y 7 rheol gychwynnol (yn y cylchgrawn ‘Cymru’, cyf. 62, Ionawr 1922, t.74)\nYn ôl rheolau’r Urdd, roedd cael 50 o aelodau yn troi’r arweinydd yn Gadfridog – ac fe ddaeth Hywel yn Gadfridog yn sydyn iawn gan fod gymaint o ddiddordeb yn yr ysgol. Byddai’r gangen yn cyfarfod bob prynhawn dydd Gwener a’r prifathro, D. R. O. Prydderch, yn cyhoeddi yn y bore:\n“Hywel’s Brigade will meet in the Lecture Room at 4 o clock, and see General Roberts that your battalion is out by 5 o clock.”\nDyfyniad yn R. Gordon Williams, ‘Atgofion Plentyndod’, tt.54-5.\nUn o’r aelodau cyntaf oedd R. Gordon Williams – Bobby Gordon a ddaeth yn athro Cemeg maes o law – ac mae ei atgofion yn cyfeirio at ddigwyddiadau ac achlysuron yn y dyddiau cynnar hynny. Mae’n sôn am brynu baner i’r Gangen a gorymdeithio y tu ôl iddi am y tro cyntaf yn Eisteddfod Genedlaethol Caergybi 1927. Mae hefyd yn cyfeirio at 4 ohonyn nhw – fo, Hywel, Alwyn Morris a Evie Humphries – yn mynd i wersylla yn y Gwersyll cyntaf a gynhaliwyd i fechgyn yn unig yn Llanuwchllyn yn ystod Haf 1928. Ymysg profiadau amrywiol yr antur hwnnw roedd gweld pêl rygbi am y tro cyntaf gan fois y Sowth, golchi, colli ac achub letys i swper yn yr afon, dringo’r Aran a Syr Ifan yn dweud hanes y fro, taith i Harlech i weld y Castell a chael te yn y Coleg a mynd i Wrecsam i weld argraffu Cymru’r Plant. Mae’n werth darllen Atgofion Plentyndod (Darlith Flynyddol Llyfrgell Penygroes 1983-84) i gael mwy o’r hanes:\n“Dyma gychwyn fy nghysylltiad innau â’r Urdd a’i gwersylloedd a barhaodd yn ddi-dor am dros hanner canrif gan greu cyfeillgarwch gwir rhyngof â llun o gyfeillion led-led Cymru gyfan.”\nR. Gordon Williams, ‘Atgofion Plentyndod’, t.56.\nAeth Hywel D. Roberts hefyd ar bererindod cyntaf yr Urdd i Genefa yn 1930.\nYn 1928 cyhoeddwyd cylchgrawn yn yr ysgol, Y Cymro, sef cylchgrawn Urdd Gobaith Cymru Fach a oedd yn cynnwys cerddi ac ysgrifau gan yr aelodau, gan gynnwys Menna Francis, merch Griffith Francis.\nCylchgrawn Ysgol y Sir, Pen-y-groes 1928, sef cylchgrawn Urdd Gobaith Cymru, Y Cymro (allan o’r llyfr ‘Cofio Canrif’)\nRoedd y gangen yn llwyddiannus iawn yn Eisteddfodau’r Urdd, yn enwedig yng nghystadleuaeth y corau, ac yn rhoi’r bathodynnau yr oeddynt yn eu hennill ar y faner, fel y gwelir yn y llun isod o enillwyr yr ysgol yn Eisteddfod yr Urdd Caernarfon 1930.\nEnillwyr Ysgol Sir Pen-y-groes yn Eisteddfod Genedlaethol yr Urdd, Caernarfon, 1930. Gweler y faner sy’n cynnwys y bathodynnau (allan o ‘Cofio Canrif’)\nCôr yr ysgol a enillodd yn Eisteddfod yr Urdd Abertawe 1931 o dan arweiniad Mr C. H. Leonard, athro ffiseg yr ysgol, a ddaeth i sefydlu ac arwain Côr Meibion Dyffryn Nantlle flwyddyn yn ddiweddarach. (Allan o ‘Cofio Canrif’.)\nRhes ôl o’r chwith: Marianne Jones, Clynnog; Vera Jones, Groeslon; Caradog Jones, Carmel; Edith Jane Morris, Llanllyfni; Phyllis Llywelyn Griffith, Llanllyfni.\nAil res: Susie Gillis, Pen-y-groes; Megan Thomas, Nebo; C. H. Leonard; Olwen Lloyd, Pen-y-groes; Morfudd Thomas, Groeslon; Noreen Thomas, Pen-y-groes.\nRhes flaen: Ieuan Ellis Jones, Groeslon; Gwilym Thomas, Nebo; Thomas Elwyn Griffiths, Pen-y-groes.\nMae’n amlwg bod brwdfrydedd mawr yn y Dyffryn ar gyfer Eisteddfod yr Urdd Caernarfon 1930, sef yr ail Eisteddfod i’w chynnal ar ôl y cyntaf yng Nghorwen yn 1929. Dyma blant Pen-y-groes yn cychwyn am Gaernarfon:\nPlant yr Urdd, Pen-y-groes, yn cychwyn i Eisteddfod Genedlaethol yr Urdd, Caernarfon 1930. Bobbi Morris sy’n dal y faner.\nBu Adran yr Urdd Nebo yn fuddugol yn yr Eisteddfod yng Nghaernarfon yn 1930 hefyd ac fe welir moto cynnar y mudiad, ‘Er mwyn Cymru’ ar y faner yn y llun:\nCôr buddugol Aelwyd yr Urdd Nebo 1930, yn cael eu hyfforddi gan brifathro Ysgol Nebo, Elias Thomas.\nErs yr Eisteddfodau cyntaf un bron i ganrif yn ôl, ac hyd at yr Eisteddfod ddiwethaf yn 2020/21 – lle enillodd dau o bobl ifanc Pen-y-groes, Megan Angharad Hunter a Carwyn Eckley, y Goron a’r Gadair – mae’n amlwg bod hanes cyfoethog wedi bod i’r Urdd yn Nyffryn Nantlle yn ystod y 100 mlynedd.\nByddai’n dda gallu rhannu mwy o’r hanes hwnnw yn ystod 2022.\n5 Enillydd Clwb 100 Mis Awst-CPD Nantlle Vale